Ričard Has, Čarls Kapčan - Vreme je za novi koncert velikih sila (2)\nVreme je za novi koncert velikih sila (2)\nRičard Has, Čarls Kapčan 31.03.2021. 16:05\nEvropski koncert je svojim članicama dodelio pravo nadzora u njihovim dvorištima. Koncert 21. veka, međutim, ne bi podsticao ili sankcionisao sfere uticaja. Naprotiv\nSve alternative globalnom koncertu poseduju slabosti koje ih diskvalifikuju. Iako će UN ostati esencijalni svetski forum, istorija rada ove organizacije najbolje ilustruje njegova ograničenja. Neslaganja koja se završavaju vetom često čine Savet bezbednosti bespomoćnim. Njegove stalne članice reflektuju svet iz 1945, a ne ovaj današnji. Proširenje liste stalnih članica SB UN možda bi doprinelo cilju prilagođavanja novoj distribuciji moći, ali bi istovremeno učinilo ovo telo još manje upravljivim i manje efektivnim nego što već jeste. UN bi trebalo da nastave da ispunjavaju svoje brojne korisne funkcije, uključujući pružanje humanitarne pomoći i mirovne misije, ali one ne mogu i neće ostvariti svetsku stabilnost u 21. veku.\nNije više realno težiti globalizaciji zapadnog poretka i stvaranju sveta naseljenog pre svega demokratijama posvećenih očuvanju liberalnog, na pravilima zasnovanog međunarodnog sistema. Unipolarni momenat je gotov, a sa naknadnom pameću možemo konstatovati da su priče o „kraju istorije“ bile trijumfalističke besmislice, pa makar i lepo upakovane. Štaviše, politička koherentnost Zapada nipošto se ne može uzimati zdravo za gotovo. Čak i ukoliko se zapadne demokratije vrate svojoj posvećenosti republikanskim idealima i jedna drugoj, one prosto neće imati materijalnu snagu ili politički kapacitet da univerzalizuju liberalni međunarodni poredak.\nAmeričko-kineski kondominijum – praktično G-2 u kojem Vašington i Peking zajedno nadgledaju uzajamno prihvatljiv međunarodni poredak – nudi podjednako falične alternative. Čak i ukoliko bi ova dva takmaca uspela da pronađu način da zaobiđu svoj sve jači rivalitet, dobar deo sveta ostao bi izvan njihove direktne sfere interesovanja. Osim toga, prepustiti svetsku stabilnost saradnji između Vašingtona i Pekinga teško da je trezveno. Njima će biti teško da urede svoje odnose i u azijsko-pacifičkoj regiji. Trebaće im značajna podrška drugih.\nAmeričko-kineski kondominijum takođe asocira na svet podeljen na sfere uticaja – svet u kojem se Vašington i Peking slažu da podele svoje zone duž geografskih linija, možda prepuštajući prava i odgovornosti drugorazrednim silama u svojim regionima. Prepustiti Kini, Rusiji ili drugim silama odrešene ruke u njihovom komšiluku znači ohrabriti ekspanzionističke tendencije, smanjujući autonomiju obližnjih zemalja, ili ih primorati da uzvrate, što bi rezultovalo uvećanjem proliferacije naoružanja i regionalnih konflikata. Zapravo, glavna svrha promišljanja o tome kako ostvariti stabilan poredak u 21. veku je u izbegavanju sveta sklonijeg korišćenju sile, rivalitetima i ekonomskim podelama.\nČlan kineskog protokola tokom nameštanja zastave Kine uoči konferencije kineskog ministra spoljnih poslova Janga Điećija i američke državne sekretarke Hilari Klinton u Velikoj sali naroda, Peking, 05. septembar 2012. (Foto: Reuters/Feng Li/Pool)\nNi Pax Sinica ne dolazi u obzir. Kina u doglednoj budućnosti neće imati sposobnosti i ambicije da stvara svetski poredak. Makar za sada, njene glavne geopolitičke ambicije ograničene su na azijsko-pacifičku regiju. Kina upadljivo proširuje svoj trgovinski doseg, naročito kroz inicijativu „Pojas i put“ – što je potez koji će značajno ojačati njenu ekonomsku i političku težinu. Ali Peking još uvek nije demonstrirao spremnost na globalno liderstvo, držeći se umesto toga pretežno merkantilističkog pristupa u većini delova sveta. Niti je težio izvozu svojih pogleda o unutrašnjem uređenju drugih država ili nametanju novog seta pravila za postizanje svetske stabilnosti. Osim toga, Sjedinjene Države – čak i ukoliko nastave da se kreću stazom strateškog opadanja – ostaće prvorazredna sila još decenijama. Neliberalna i merkantilistička Pax Sinica teško da bi bila prihvatljiva za Amerikance i mnoge druge narode širom sveta koji i dalje žele da očuvaju svoje liberalne principe.\nKada govorimo o poboljšanju trenutne internacionalne arhitekture, svetski koncert pobeđuje ne zato što je savršen, nego zato što je jedino što nam preostaje – to je alternativa koja najviše obećava. Druge opcije su neefikasne, neizvodljive ili nedostižne. Ukoliko ne dođe do materijalizacije upravljačke grupe velikih sila, smeši nam se haotični svet bez kormilara.\nKako postići koncert sila\nSvetski koncert bi promovisao međunarodnu stabilnost kroz trajne konsultacije i pregovore. Stalni predstavnici članica Koncerta redovno bi se sastajali, potpomognuti svojim osobljem i malim ali visoko-kvalifikovanim sekretarijatom. Članice bi u ulozi stalnih predstavnika upućivale svoje najostvarenije diplomate, koji bi bili jednakog ranga – ako ne i višeg – u odnosu na ambasadore pri UN. Koncert bi tražio od Afričke unije, Arapske lige, ASEAN-a i OAS-a da pošalje podjednako autoritativne ličnosti. Samiti Koncerta održavali bi se po ustaljenom planu. Takođe bi bivali upriličeni po potrebi, za rešavanje kriza – jedna od najefektivnijih praksi Evropskog koncerta bilo je to što je mogao u kratkom roku da okupi lidere kako bi rešavali nastajuće krize.\nKada se diskutuje o pitanjima koja su za njih relevantna, čelnici Afričke unije, Arapske lige, ASEAN-a i OAS-a, zajedno sa šefovima država uključenih u konkretno pitanje, takođe bi prisustvovali samitima Koncerta. Predsedavanje svetskim koncertom rotiralo bi se u godišnjim intervalima između njegovih šest članica. Štab ovog tela ne bi se nalazio ni u jednoj od članica, a potencijalne lokacije mogu biti Ženeva ili Singapur.\nZa razliku od SB UN, u kojem razmetanje često uguši razumne inicijative, stalne članice Koncerta ne bi posedovale pravo veta, niti bi formalno glasale ili se upuštale u obavezujuće sporazume i dužnosti. Diplomatija bi se odvijala iza zatvorenih vrata, sa ciljem da se izgradi konsenzus. Članice koje napuste pregovore i odluče da deluju unilateralno činile bi to tek nakon ispitivanja svih mogućih alternativa. Ukoliko bi neka članica izneverila konsenzus, druge članice Koncerta bi koordinirale svoj odgovor.\nOvaj predlog podrazumeva da nijedna od članica Koncerta nije revizionistička sila posvećena agresiji i osvajanju. Evropski koncert je u dobroj meri funkcionisao dobro baš zato što su njegove članice, generalno gledano, bile sile koje nastoje da očuvaju, a ne da sruše teritorijalni status kvo. U današnjem svetu zabrinjava rusko zauzimanje teritorija u Gruziji i Ukrajini, jer otkriva spremnost Kremlja da naruši teritorijalni integritet svojih suseda. Isto važi i za tekuća nastojanja Kine da prigrabi sporna ostrva u Južnom kineskom moru i na njima izgradi vojne baze, kao i za njena kršenja obećane autonomije Hongkonga.\nZastave NR Kine i SAO NR Kine Hongkonga (Foto: Xinhua)\nBez obzira na to, ni Rusija ni Kina još uvek nisu postale neumoljivo agresivne države, u potpunosti posvećene teritorijalnom uvećanju. Svetski koncert čini takav ishod manje izvesnim, pošto uspostavlja forum u kojem njegove članice mogu transparentno da govore o svojim bezbednosnim interesima i strateškim „crvenim linijama“. Ipak, ukoliko bi se pojavila agresorska država koja rutinski preti interesima drugih članica, bila bi izbačena iz grupe, a preostale članice Koncerta udružile bi se protiv nje.\nKako bi se postigla solidarnost velikih sila, Koncert bi morao da se fokusira na dva prioriteta. Jedna je podsticanje poštovanja postojećih granica i otpor teritorijalnim promenama postignutim kroz zastrašivanje ili prisilu. Koncert bi imao predrasude prema izjavama samoopredeljenja – ali njegove članice bi zadržale opciju da priznaju nove države ukoliko im to odgovara. Iako bi svim zemljama pružio širok manevarski prostor u pitanjima unutrašnjeg uređenja, Koncert bi od slučaja do slučaja rešavao pitanja propalih država ili onih koje sistematski krše osnovna ljudska prava i široko prihvaćena pravila međunarodnog prava.\nDrugi prioritet Koncerta bilo bi generisanje kolektivnih odgovora na globalne izazove. U periodima kriza, Koncert bi podsticao diplomatiju i podsticao združene inicijative, a potom i prepuštao implementaciju odgovarajućim telima – na primer Ujedinjenim nacijama za mirovne operacije, Međunarodnom monetarnom fondu za hitne kredite ili Svetskoj zdravstvenoj organizaciji za javno zdravlje. Koncert bi takođe ulagao dugoročne napore u cilju adaptacije postojećih normi i institucija svetskim promenama. Iako bi štitio tradicionalni suverenitet radi smanjenja međudržavnih sukoba, on bi takođe diskutovao o najboljim načinima za prilagođavanje međunarodnih pravila i praksi u jednom isprepletanom, povezanom svetu. Kada državne politike počnu da stvaraju negativne međunarodne posledice, te politike postajale bi predmet interesovanja Koncerta.\nU tom smislu, Koncert bi pomogao u suzbijanju proliferacije oružja masovnog uništenja i bavio bi se nuklearnim programima Severne Koreje i Irana. Što se tiče diplomatije sa Pjongjangom i Teheranom, nametanja sankcija protiv tih režima ili reagovanja na potencijalne provokacije, Koncert bi imao za stolom sve aktere koji o tome odlučuju. U stvari, kao stajaći organ, Koncert bi značajno unapredio šestostrani format i P5+1 koji su se istorijski bavili pregovorima sa Severnom Korejom i Iranom.\nKoncert bi takođe služio kao forum za diskusiju o klimatskim promenama. Vodeći proizvođači gasova sa efektima staklene bašte su Kina, Sjedinjene Države, Evropska unija, Indija, Rusija i Japan. Zajedno, oni proizvode oko 65 odsto svetskih emisija tih gasova. Ako bi okupio sve vodeće svetske emitere ovih gasova za istim stolom, Koncert bi pomogao da se uspostave novi ciljevi smanjenja nivoa gasova sa efektima staklene bašte i novi standardi zelenog razvoja, pre nego što bi ustupio implementaciju drugim forumima. Slično tome, pandemija zarazne bolesti COVID-19 ogolila je nesposobnost SZO, a Koncert bi bio pravo mesto za formulisanje konsenzusa o reformi. Kovanje pravila na putu tehnološkog razvoja – digitalne regulative i porezi, sajber bezbednost, 5G mreže, društveni mediji, virtuelne valute, veštačka inteligencija – takođe bi se našli na agendi Koncerta. Ova značajna pitanja često padaju u institucionalne pukotine, a Koncert bi pružio korisnu platformu za međunarodni nadzor.\nUčeći se na iskustvima svog pretka iz 19. veka, Svetski koncert takođe bi trebalo da prihvati činjenicu da solidarnost velikih sila često podrazumeva pasivnost, neutralnost ili uzdržanost umesto intervencije. Evropski koncert oslanjao se na tampon zone, demilitarizovane oblasti i neutralne zone kako bi otupeo rivalstva i izbegao potencijalne konflikte. Članice Koncerta koje su se protivile inicijativama koje su druge članice podržavale prosto bi odustajale od učešća umesto da napuštaju forum i blokiraju realizaciju konkretne inicijative kojoj se protive. Ujedinjeno Kraljevstvo, na primer, protivilo se intervencijama za gušenje liberalnih pobuna u Napulju i Španiji 1820-ih, ali se odlučilo da ne radi ništa umesto da sprečava vojnu akciju drugih članica. Francuska je učinila isto 1839. i 1840. godine kada su druge članice intervenisale u Egiptu radi suzbijanja pretnji po osmansku vlast.\nZastave država članica Ujedinjenih nacija ispred sedišta organizacije u Njujorku (Foto: Wikimedia/I, Aotearoa, CC BY-SA 3.0)\nKako bi Svetski koncert na koristan način mogao da implementira takve mere danas? U Siriji, na primer, Koncert bi ili preduzeo koordinisanu zajedničku operaciju za okončanje građanskog rata koji je tamo izbio 2011. godine, ili bi radio na tome da sve velike sile drži izvan njega. Mogao je da pruži i okvir za diplomatiju neophodnu za uspostavljanje tampon zone ili demilitarizovane zone na severu Sirije, izbegavši tako dalje borbe i ljudsku patnju koja je usledila nakon naglog američkog povlačenja i sve intenzivnijih napada režima na provinciju Idlib. Posrednički ratovi na mestima kao što su Jemen, Libija ili Darfur, možda bi postali manje zastupljeni i nasilni ukoliko bi Svetski koncert uspeo da formira zajednički stav velikih sila. Da je upravljačka grupa velikih sila nastala na kraju Hladnog rata, možda bi uspela da spreči ili makar učini manje krvavim građanske ratove u Jugoslaviji i Ruandi. Svetski koncert ne bi garantovao nijedan od ovih ishoda – ali bi ih učinio izvesnijim.\nVeći trud nego korist\nPredlog da se uspostavi Svetski koncert nailazi na niz prigovora. Jedan od njih tiče se predviđenog članstva. Zašto ne uključiti najmoćnije države Evrope umesto Evropsku uniju kojom se upravlja na problematičan kolektivni način pomoću komisija i saveta? Odgovor glasi da geopolitička težina Evrope potiče od njene ujedinjene snage, a ne od njenih individualnih članica. BDP Nemačke iznosi oko četiri biliona dolara, a njen vojni budžet je oko 40 milijardid dolara, dok je kolektivni BDP Evropske unije oko 19 biliona dolara, a njena zajednička ulaganja u odbranu iznose 300 milijardi dolara. Štaviše, nema potrebe isključiti najvažnije lidere Evrope sa sastanaka Koncerta. Čelnici EU – predsednici Komisije i Saveta – mogli bi da povedu lidere Nemačke, Francuske i drugih zemalja članica na samite Koncerta. Pored toga, iako je Ujedinjeno Kraljevstvo završilo sa EU, ono i dalje radi na formiranju budućeg odnosa sa Unijom. Članstvo EU u Svetskom koncertu dalo bi i Ujedinjenom Kraljevstvu i EU snažan podsticaj da ostanu vezani u pitanjima spoljne i bezbednosne politike.\nNeki bi mogli da dovedu u pitanje inkluziju Rusije, čiji se BDP ne nalazi ni u prvih deset zemalja sveta, odnosno čiji je. BDP manji od BDP-a Brazila i Kanade. Ali Rusija je vodeća nuklearna sila i uspeva da vodi igru na svetskoj pozornici dosta iznad svoje klase. Odnos Rusije sa Kinom, njenim susedima iz EU i Sjedinjenim Država imaće veliki uticaj na geopolitiku 21. veka. Moskva je takođe počela da obnavlja svoj uticaj na Bliskom istoku i u Africi. Kremlj zaslužuje mesto za stolom.\nVeliki delovi sveta – Afrika, Bliski istok, jugoistočna Azija i Latinska Amerika – predstavljale bi njihove vodeće regionalne organizacije, koje bi imale redovni pristup kroz svoja stalna predstavništva u štabu Koncerta. Ipak, diplomate koje bi predstavljale ova tela, zajedno sa odabranim liderima iz njihovih regiona, učestvovale bi na sastancima članica Koncerta samo kada se diskutuje o pitanjima koja ih se direktno tiču. Treba priznati da ovaj format osnažuje hijerarhiju i nejednakost u međunarodnom sistemu. Ali Koncert nastoji da olakša saradnju ograničavajući članstvo na najvažnije i najuticajnije aktere – on namerno žrtvuje široko predstavništvo u korist efikasnosti. Druge institucije pružaju širi pristup koji nedostaje Koncertu. Države koje nisu uključene u Koncert i dalje bi mogle da koriste svoj uticaj pri UN i drugim međunarodnim forumima. A Koncert bi takođe imao i fleksibilnost da vremenom menja svoje članstvo, ukoliko se postigne konsezus za takvo nešto.\nJoš jedan potencijalni prigovor jeste da bi Svetski koncert praktično proizveo svet podeljen na sfere uticaja velikih sila. Na kraju krajeva, Evropski koncert je svojim članicama dodelio droit de regard – pravo nadzora – u njihovim dvorištima. Koncert 21. veka, međutim, ne bi podsticao ili sankcionisao sfere uticaja. Naprotiv, promovisao bi regionalne integracije i okretao se ka postojećim regionalnim telima kako bi podsticao uzdržanost. Širom regiona u celom svetu, ovo telo bi podsticalo konsultacije velikih sila i zajedničko rešavanje spornih regionalnih pitanja. Cilj bi bilo olakšanje globalne koordinacije, uz istovremeno prihvatanje autoriteta i odgovornosti regionalnih tela.\nKritičari bi mogli da tvrde kako je Koncert previše državocentričan za današnji svet. Evropski koncert je možda bio zgodan za suverene i autoritativne nacionalne države 19. veka, ali društveni pokreti, nevladine organizacije, korporacije, gradovi i drugi nedržavni akteri danas imaju značajnu političku moć i potrebu za foteljom pri stolu za kojim se donose odluke, a osnaživanje ovih društvenih aktera ima smisla. Uprkos tome, države su i dalje najvažniji akteri u međunarodnom sistemu.\nŠtaviše, globalizacija i populistički otpor koji je izazvala, zajedno sa pandemijom COVID-19, jačaju suverenitet i podstiču nacionalne vlade da se bore za moć. Osim toga, Koncert bi mogao i trebalo da okuplja NVO, korporacije i druge nedržavne aktere na svojim sastancima kada je to prikladno. Na primer, mogao bi da pozove Fondaciju Bila i Melinde Gejts, kao i velike farmaceutske kompanije, kada diskutuje o svetskom zdravlju, ili Gugl kada se bavi digitalnim upravljanjem. Upravljačka grupa velikih sila bi dopunjavala, a ne zamenjivala, doprinos nedržavnih aktera globalnom upravljanju.\nŽena u prolazu pored ogranka Gugla u gradu Mauntin Vju u Kaliforniji, 24. septembar 2019. (Foto: AP Photo/Jeff Chiu)\nKonačno, ukoliko privlačnost i efikasnost Svetskog koncerta potiču od njegove fleksibilnosti i neformalnosti, kritičari bi opravdano mogli da se zapitaju zašto ga onda institucionalizovati. Zašto ne prepustiti ad hoc grupisanjima relevantnih zemalja, poput šestostranih pregovora (o iranskom nuklearnom programu, prim. prev.) i P5+1, da se pojavljuju i gase probleme po potrebi? Zar postojanje G7 i G20 ne čini Svetski koncert suvišnim?\nPružanje Koncertu stalnog štaba i sekretarijata dalo bi mu veći ugled i efikasnost u poređenju sa drugim oblicima grupisanja koja su sporadičnog karaktera. Redovni sastanci šest predstavnika stalnih članica Koncerta, svakodnevni rad sekretarijata, prisustvo delegacija svih glavnih regiona, planski i vanredni sastanci – ove definišuće odlike dale bi Svetskom koncertu postojanost, autoritet i legitimitet. Kontinuirani i stalni dijalog, lični odnosi i pritisak kolega koji dolazi sa diplomatijom „lice-u-lice“ olakšavaju saradnju. Svakodnevne interakcije su daleko poželjnije od epizodnih kontakata.\nStalni sekretarijat bio bi naročito važan za pružanje ekspertiza, trajnog dijaloga i dugoročnih perspektiva potrebih da se izađe na kraj sa netradicionalnim pitanjima poput sajber bezbednosti ili globalnog zdravlja. Stajaće telo takođe pruža spremnu platformu za reagovanje na nepredviđene krize. Pandemija COVID-19 možda je mogla biti bolje obuzdana da je Koncert mogao da koordiniše svetski odgovor na nju od prvog dana. Deljenje kritičnih informacija od strane Kine usledilo je presporo, a lideri G7 nisu sve do marta 2020. – dakle, mesecima nakon što je kriza otpočela – uspeli da realizuju ni video konferenciju za diskusiju o brzo širećoj zarazi.\nKoncert stoga ima potencijal da dopuni i G7 i G20. Sjedinjene Države, EU i Japan verovatno bi fokusirale svoju enregiju na ovo novo telo, možda prepuštajući da G7 padne u zaborav. Lakše je obrazložiti potrebu da se očuva G20, imajući u vidu njegovo šire članstvo. Države poput Brazila, Indonezije, Saudijske Arabije, Južne Afrike i Turske bile bi nezadovoljne gubitkom glasa i položaja ukoliko bi G20 nestao. Ipak, ukoliko Svetski koncert ostvari svoj potencijal i nametne se kao vodeća tačka za političku koordinaciju, i G7 i G20 mogli bi da izgube svoj razlog postojanja.\nKoncert nije panacea\nStvaranje Svetskog koncerta neće biti panacea. Okupljanje svetskih teškaša za jedan sto teško da garantuje njihov konsenzus. Zapravo, iako je Evropski koncert očuvao mir decenijama nakon što je stvoren, Francuska i Ujedinjeno Kraljevstvo na kraju su se sukobile sa Rusijom u Krimskom ratu. Rusija je ponovo u svađi sa svojim evropskim susedima povodom krimske regije, što pokazuje varljivu prirodu solidarnosti velikih sila. Formati nalik na koncerte – normandijsko okupljanje Francuske, Nemačke, Rusije i Ukrajine – za sada nije uspelo da reši odmeravanje snaga nad Krimom i Donbasom.\nIpak, Svetski koncert pruža najbolji i najrealističniji način da se postigne koordinacija velikih sila, očuva međunarodna stabilnost i promoviše poredak zasnovan na pravilima. Sjedinjene Države i njihovi demokratski partneri imaju svaki razlog da ožive solidarnost Zapada. Ali bi trebalo da prestanu da se pretvaraju kako je svetski trijumf poretka koji su podržavali od Drugog svetskog rata nadohvat ruke. Takođe bi trebalo da se trezveno suoče sa realnošću da bi napuštanje vođstva verovatno dovelo do povratka u haotični svet neobuzdanih nadmetanja. Svetski koncert predstavlja pragmatično srednje rešenje između idealističkih ali nerealnih aspiracija i opasnih alternativa.\nPreveo: Vladan Mirković/Novi Standard\nČarls Kapčan je profesor međunarodnih odnosa na Univerzitetu Džordžtaun, viši saradnik u Savetu za spoljne odnose i autor knjige „Izolacionizam: istorija napora Amerike da se zaštiti od sveta“.\nNaslovna fotografija: Wikimedia/Flickr/Tom Page, CC BY-SA 2.0\nSvetKinakoncert silaRičard HasRusijaSADForin afersČarls Kapčan\nVreme je za novi koncert velikih sila (1)


Stojke hobotnica - Pogledajte šta je odbranio protiv Fulama! - Sportske.net\nStojke hobotnica - Pogledajte šta je odbranio protiv Fulama!\nGolman Notingem Foresta Vladimir Stojković upisao je još jednu odličnu partiju u dresu engleskog drugoligaša što potvrđuje snimak najzanimljivijih detalja sa meča odigranog u utorak.\nFudbaleri Notingem Foresta odigrali su u utorak utakmicu 10. kola engleskog Čempionšipa u kojoj su na domaćem terenu remizirali (1:1) sa ekipom Fulama koju predvodi naš Slaviša Jokanović.\nZa nekadašnjeg evropskog prvaka od nedavno brani i naš Vladimir Stojković koji je sinoć upisao još jednu odličnu partiju u dresu Notingema.\nNajzanimljiviji detalji sa meča svedoče da je reprezentativni čuvar mreže ponovo bio u elementu pa je tako "skidao" nemoguće i izmamio aplauze domaće publike.\nPogledajte detalj iz prvog poluvremena kada je Vladimir Stojković odbranio udarac glavom sa pet metara, a potom i momenat iz završnice susreta kada je protivnički igrač tukao sa distance a Stojke ponovo sjajno intervenisao.\nJasno je da su iskusnom golmanu bile neophodne utakmice i zbog toga ne čudi što selektor Slavoljub Muslin namerava da ga vrati među stative nakon što ga je ostavio van protokola na startu kvalifikacija za Mundijal.


Jat ervejz neće moći sam da opstane — Викиновости\nJat ervejz neće moći sam da opstane\nBEOGRAD, 14. aprila 2010. (Beta) - Generalni direktor direktorata civilnog vazduhoplovstva Srbije Nebojša Starčević izjavio je da Jat ervejz treba što pre prodati, jer sam neće moći da opstane.\nKako je naveo, da je Jat ervejz prodat prošle godine imao bi veću vrednost nego sada. Starčević je rekao da je situacija u Jatu teška i da postoji pritisak stranih kompanija koje osvajaju tržište. On je naveo da je za potpunu primenu Sporazuma o otvorenom nebu potrebno da se još neki propisi usaglase sa evropskim zakonodavstvom u oblasti bezbednosti i kontrole letenja.\nKako je naveo, ostalo je da se još oko 20 odsto propisa usladi za evropskim, a naznačajnije je usvajanje novog zakona o vazdušnom saobraćaju. Starčević je reka da, što se tiče komercijalne strane, vezane za vazduhoplovne dozvole i nastup na tržištu i za osnivanje kompanija, tu je u potpunosti primenjen Sporazum o otvorenom nebu.\nGeneralni direktor Jat ervejza Srđan Radovanović izjavio je da Jat nije izgubio tržište i da pojava niskotarifnih aviokompanija ne ugrožava privatizaciju te kompanije. "To je zdrava konkurencija za kojom se Jat uspešno bori i ubeđen sam da ćemo se i dalje uspešno boriti na tržištu", rekao je Radovanović.\n„Jat ervejz neće moći sam da opstane” — [[w:Новинска агенција Бета|Новинска агенција Бета]], 14. април 2010. (српски)\nПреузето из „https://sr.wikinews.org/w/index.php?title=Jat_ervejz_neće_moći_sam_da_opstane&oldid=1629383”


Evro šampionati poslednja šansa strelcima za plasman na Igre\nOstalo Autor:Beta27. maj. 202013:01\nMeđunarodni olimpijski komitet (MOK) je prihvatio predlog Svetske streljačke federacije o promeni kvalifikacionog sistema, koja je uslovljena otkazivanjem brojnih takmičenja zbog pandemije koronaviursa.\nKvalifikaciono takmičenje će biti i na EP u Osijeku za gađanje glinenih golubova. MOK i ISSF su predvideli i mogućnost da se šampionati u Lohji i Osijeku ne održe.\nAudi otpustio vozača koji je varao u virtuelnoj trci\nBez transparentnosti igrači neće hteti smanjenje plata\nUkupno 16 olimpijskih viza će u slučaju da se ne održe biti raspoređeno na osnovu plasmana na rang listama Evropske streljačke konfederacije na dan 31. maja 2020 godine.\nAndrea ArsovićDamir MikecEvropska streljačka konfederacijajasmina milovanovićMeđunarodni olimpijski komitetMilutin Stefanovićolimpijske igre 2020Sanja VukašinovićSvetska antidoping agencijaSvetska streljačka federacijaTokioZorana Arunović


Srbija i Rusija potpisale momorandum o brodogradnji | Ekonomija | Novosti.rs\nSrbija i Rusija potpisale momorandum o brodogradnji\nBeta | 30. maj 2019. 13:08 | Komentara: 3\nMemorandum su potpisali srpska ministarka Zorana Mihajlović i zamenik minista industrije i trgovine Oleg Rzjancev Nikolajevič u pauzi poslovnog foruma Srbija-Rusija\nPredstavnici Ministarstva građevinarstva, saobraćaja i infrastrukture Srbije i Ministarstva industrije i trgovine Rusije potpisali su danas u Beogradu Memorandum o razmevanju o saradnji u oblasti trgovačke brodogradnje.\nMemorandum su potpisali srpska ministarka Zorana Mihajlović i zamenik minista industrije i trgovine Oleg Rzjancev Nikolajevič u pauzi poslovnog foruma Srbija-Rusija.\nPročitajte još: "Fijatov" SUV iz Šumadije\n"Vlada Srbija ulaže više od 300 miliona evra u vodni saobraćaj", izjavila je Mihajlović i dodala da se prvi put posle više od 30 godina ulaže u luke u Srbiji.\nNavela je da očekuje da budu izgrađene luke u Smederevu, Sremskoj Mitrovici i Beogradu.\nMihajlović je rekla da se rekonstruišu brodske prevodnice na Dunavu na Đerdapu 1 i Đerdapu 2, što nije rađeno decenijama, a da će se raditi i prevodnica na Tisi.\nPročitajte još: Završen remont, pokrenuta proizvodnja u Petrohemiji\nOna je istakla da će biti uklonjeni ostaci flota sa dna Dunava koji su decenijama onemogućali njegovu plovnost kroz Srbiju po svim vremenskim uslovima.\n"Učinićemo sve da Dunav bude polovan kad god hoćemo", rekla ministarka i naglasila da je cilj da Srbija postane uz pomoć dunavskog koridora mnogo atraktivnija nego što je sada.\n"Srbija ima tradiciju u vodnom saobraćaju i brodogradnji, ali da od toga nije mnogo ostalo", rekla je Mihajlović.\n"Tradicija bez novih znanja, modernizacije i kapitala je ništa", ocenila je ministarka.\nNavela je pre pet godina prevoz rekama u Srbiji bio sedam miliona tona robe i da je sada 11,8 miliona tona, a cilj je da iznosi od 15 do 20 tona godišnje.\nZamenik ruskog ministra inudstrije i trgovine Oleg Rzjancev Nikolajevič je kazao da je razvoj brodogradnje i vodnog saobraćaja na Dunavu važan za razvoj bilateralnih odnosa dve zemlje jer postoje ogromne mogućnsoti za saradnju u toj obalsti.\n"Rusija je spremna da predloži razne mehanizme saradnje u obnovi rečne flote, od direktne isporuke do zajedničke proizvodnje u Srbiji", rekao je on.\nOn je naveo da je Srbiju godišnje posetilo 70.000 ruskih turista i da ćea se nastojati da se privuče što veći broj turista ne samo iz moskovskog regiona već iz cele Rusije koja je za Srbiju jedno od tri najznačajnija tržišta.\n"Radiće se na tome da se Rusima, koji sada uglavnom dolaze u Beograd i Novi Sad, ponude što raznovrsniji sadržaji u svim delovima Srbije", rekao je Ljajić.\nPoslovni forum je, po njegovim rečima, prilika da se predstave potencijali u oblast nautičkog turizma, a Dunav je\n"najveći srpski potencijal u turizmu koji nije dovoljno iskorišćen".\n"Država planira na Dunavu izgradnju pristaništa, benzinskih stanica, marina, sportsko-rekreativnih sadržaja kako bi ponuda bila bogatija", rekao je Ljajić i dodao da nije zadovoljan brojem pristajanja kruzera kojih je prošle godine bilo 1.150 u Beogradu, a, na primer, Beč ima 14 puta više.\nPredsednik Privredne komore Srbije Marko Čadež je rekao da je poslovnom forumu prisutno oko 20 komapnija iz Rusije i 40 iz Srbije koje se bave brodogradnjom.\nOn je istakao da je neiskorišćen transport robe na Dunavu, a da su kapaciteti ogromni.\n"Razgovara se i o osnivanju zajedničke kompanije za prevoz putnika na Dunavu", rekao je Čadež.


PCR testovi - Srpskainfo\nProdavao LAŽNE PCR TESTOVE: Uhapšen muškarac, ljudi mu novac uplaćivali preko računa\nPripadnici Ministarstva unutrašnjih poslova, SBPOK - Odjeljenja za suzbijanje visokotehnološkog kriminala, u saradnji sa Posebnim tužilaštvom za borbu protiv visokotehnološkog kriminala Višeg javnog dužilaštva u Beogradu, uhapsili su N. M. (34) zbog postojanja osnova sumnje da je izvršio više krivičnih djela falsifikovanje isprava.\nUkupno devetero državljana Slovenije pokušalo je da uđe u Hrvatsku preko graničnog prelaza Kaštel sa falsifikovanim PCR testom, saopštila je danas istarska policija.\nЈohan Satler uručiće 45.000 PCR testova Institutu za Јavno zdravstvo Srpske\nŠef Delegacije Evropske unije u BiH Јohan Satler uručiće danas 45.000 PCR testova i briseva Institutu za javno zdravstvo Republike Srpske u Banjaluci.\nSlovenci odlučili "PCR testovi iz Srbije se priznaju samo na aerodromima"\nPCR testovi na korona virus urađeni u Srbiji priznaće se kao validni kako bi se izbjegao karantin prilikom dolaska u Sloveniju, a isto važi i za turske testove, javlja agencija STA.\nNapravili haos u Švajcarskoj: Balkanski kriminalci izdavali lažne PCR testove po cijeni od 100 do 800 EVRA\nPolicija u Srbiji uhapsila je šest osoba zbog falsifikovanja ličnih dokumenata i izdavanja lažnih negativnih PCR testova, čija su izradu naplaćivali od 100 do 800 evra.\nFALSIFIKOVALI PCR TESTOVE Dva muškarca uhapšena dok su ilegalno pokušavali da uđu u Hrvatsku\nGRANIČNA POLICIJA U AKCIJI Na prelazu Popovi otkriveno sedam falsifikovanih PCR testova\nSlužbenici Jedinice granične policije Bijeljina nisu dozvolili ulazak u BiH za petoricu državljana Sjeverne Makedonije i dvojicu državljana Srbije koji su prilikom graničnih provjera predočili sedam potvrda pi-si-ar (PCR) testa na kovid 19 za koje se sumnja da su falsifikovani, saopšteno je iz ove policijske agencije.\nTESTIRANO 4,2 ODSTO POPULACIJE Do sada PCR test prošlo 48.589 građana Srpske\nOd pojave prvog slučaja korona virusa, pa do danas, u Srpskoj je na ovu zarazu testirano oko 4,2 odsto populacije, potvrdio je v. d. direktora instituta za javno zdravstvo RS Branislav Zeljković.\nU narednom periodu i laboratorija u Bolnici „Sveti apostol Luka“ Doboj biće opremljena PCR aparatom za testiranje građana na korona virus, rekao je v. d. direktora Instituta za Javno zdravstvo RS Branislav Zeljković.\nU Institutu za javno zdravstvo RS do sada je obavljeno 2.155 komercijalnih testiranja na prisustvo korona virusa.\nTIMOVI RADILI BEZ DANA PAUZE Analizirano 30.137 uzoraka u PCR laboratoriji IJZ RS\nPCR laboratorija Instituta za javno zdravstvo Republike Srpske uradila je 30.137 analiza uzoraka pacijenata sa sumnjom na virus korona od ukupno 38.769, što predstavlja oko 78 odsto odsto svih urađenih testiranja u četiri laboratorije u RS, saopšteno je iz IJZ.\nNjemačke nadležne institucije su potvrdile Ambasadi BiH u toj državi da su Bosnu i Hercegovinu stavile na listu zemalja čije PCR tetstove na korona virus priznaju.


NUNS osudio prljavu kampanju protiv “Kikindskih”\nSkup povodom izlaska 1001. broja "Kikindskih" / Foto: FoNet, Zoran Mrđa\nNezavisno udruženje novinara Srbije saopštilo je juče da najoštrije osuđuje orkestriranu kampanju koju Srpska napredna stranka poslednjih dana vodi protiv nedeljnika “Kikindske” i glavnog i odgovornog urednika tog medija Željka Bodrožića.\nNUNS je pozvao sve demokratski opredeljene građane i organizacije civilnog društva da iskažu solidarnost sa redakcijom “Kikindskih” i pomognu da prebrodi novi talas napada čiji je cilj da se uguši još jedan nezavisni medij u Srbiji. Kako se ističe, kampanja koja se vodi putem društvenih mreža i lokalnih medija u Kikindi bliskih SNS usledila je odmah nakon što su organizacije civilnog društva okupljene u Grupi za slobodu medija i brojni prijatelji “Kikindskih” organizovali akciju solidarnosti sa tim nedeljnikom. “Pojedine funkcionere SNS u Kikindi očigledno je zabrinula masovna podrška Bodrožiću i njegovoj redakciji koja od prvog broja novina 9. oktobra 1998. godine profesionalno, objektivno i kritički informiše javnost o svim najvažnijim temama, a posebno o zloupotrebama i manipulacijama vlasti. Od tada do danas novine su preživele zloglasni Zakon o javnom informisanju koalicione vlasti SPS-a, JUL-a i radikala, i uz ‘Vranjske’ postale najkažnjavaniji lokalni štampani medij krajem devedesetih. Novinari ‘Kikindskih’ prvi su koji su zbog takvih politički montiranih sudskih odluka dobili spor protiv države pred Komitetom Ujedinjenih nacija za ljudska prava u Njujorku (2005), kao i dva spora pred Evropskim sudom za ljudska prava u Strazburu (2009)“, navodi NUNS u saopštenju.\nInače, akcija solidarnosti inicirana je kako bi se finansijski pomoglo da “Kikindske” nastave redovno štampanje i posle svog hiljaditog broja. A 1.001. broj “Kikindskih” obeležen je 20. aprila veoma posećenom tribinom organizovanom u beogradskom Centru za kulturnu dekontaminaciju.\nRama: Uskraćivanje evropske perspektive radikalizuje AlbanceKuburović: Utihnule primedbe na promene Ustava


Okrugli stol “Reforma javne uprave u Federaciji BiH” | Vlada Županije Posavske\nOkrugli stol “Reforma javne uprave u Federaciji BiH”\n„Reforma javne uprave u Federaciji Bosne i Hercegovine – izazovi i ciljevi”, naziv je okruglog stola koji je održan u organizaciji Federalnog ministarstva pravde i SIGMA/OECD (zajednička inicijativa Europske unije i Organizacije za ekonomsku suradnju i razvoj). Sudionici skupa na kojem su elaborirani različiti aspekti i izazovi u primjeni federalnog i županijskih zakona o državnoj službi, bili su dužnosnici federalne i županijskih razina, te međunarodni predstavnici. Županiju Posavsku predstavljali su ministar pravosuđa i uprave Pero Radić u Vladi ŽP i županijski koordinator za reformu javne uprave Marko Dujak.\nVlada Federacije BiH je 2018. godine utvrdila Strategiju za reformu javne uprave kojom je, između ostalog, predviđeno i donošenje novog zakona o državnoj službi. Federalni ministar pravde Mato Jozić, istaknuo je da slijedi formiranje radne grupe na partnerskom odnosu između županija i FBiH kako bi se pristupilo izradi novog zakona o državnoj službi, uz puno uvažavanje specifičnosti ta dva nivoa vlasti. Šef Sekcije za europsku integraciju, politička i ekonomska pitanja Delegacije EU u BiH Krassimir Nikolov istaknuo je da se radi o oblasti koja je uvrštena među 14 prioriteta u sklopu Mišljenja Europske komisije. Direktor Zavoda za javnu upravu FBiH i koordinator za reformu javne uprave u FBiH Enver Išerić izrazio je uvjerenje da će se kroz zajednički rad postići dogovor po pitanju reforme državne službe.\nU svom izlaganju ministar Radić je istaknuo kako javna uprava u BiH ima izuzetno značajnu ulogu u procesu europskih integracija jer omogućava provedbu nužnih reformi za ulazak BiH u EU. -Nažalost moram primijetiti da građani BiH nemaju dojam da se u sustavu javne uprave postiže značajniji napredak po pitanju reforme. Među građanima je i dalje uvriježeno mišljenje da je javna uprava jedan glomazan i trom aparat. Zbog navedenog stanja ne iznenađuje stav javnosti da bi osnovni cilj reforme javne uprave trebao biti smanjenje tog aparata. Međutim, to nikako nije i ne smije biti jedini cilj ove reforme. Svima nam je jasno da reforma javne uprave u BiH nailazi na niz prepreka i ograničenja. Neki od najznačajnijih su složena organizacija države i slab gospodarski rast, pri čemu se onda nažalost državna služba promatra kao jedini siguran poslodavac, izjavio je ministar Radić te je ukazao na glavne smjernice prema učinkovitijoj upravi. Uz ostalo naglasio je potrebu formiranja Registra državnih službenika i uvođenje obveze popunjavanja imovinske kartice/kartona za sve državne službenike što predstavlja temelj za svaki daljnji rad na reformi javne uprave u Županiji Posavskoj, kazao je ministar Radić i izrazio uvjerenje da će Županija Posavska dati svoj puni doprinos u reformi javne uprave.


čet, 27. avgust 2020\n- Richard Barrett - autor, lider u polju vrednosti i osnivač Barrett Values Centra, najveće svetske organizacije za vrednosti koja je procenila vrednosti preko 50 nacija, desetine hiljada kompanija i stotine hiljada pojedinaca širom sveta;\n- Thomas Bjorkman –filantrop, socijalni preduzetnik i autor knjige „Nordijska tajna“, koja govori o naporima izgradnje društva zasnovanog na vrednostima u skandinavskim zemljama krajem 19. i početkom 20. veka što je rezultiralo njihovim današnjim nivoem razvoja;\n- Slavica Squire - prvi NLP trener u Srbiji i osnivač prvog NLP Instituta i Coaching Akademije u regionu Jugoistočne Evrope. NLP Leadership Summit proglasio ju je za lidera Jugoistočne Evrope u oblasti NLP edukacija, a ANLP njen NLP Institut ocenio kao najbolji primer biznisa zasnovanog na NLP-u na svetu.\nDomaćin razgovora će biti Nikola Jurišić, viši stručnjak za kulturu kompanije McKinsey, specijalizovan za izgradnju sistema zasnovanih na vrednostima, sa globalnim iskustvom na nivou organizacije, države i društva.\nUčesnici panela diskutovaće o tome da li preovlađujuće vrednosti neke organizacija ili društva dominatno utiču na njihov uspeh i produktivnost, te koja je „tajna“ zemalja Skandinavije koje su za kratko vreme od najzaostalijeg i najsiromašnijeg regiona Evrope postale njegov najprosperitetniji i najbogatiji region. Veza između osnaženog pojedinca i demokratije i uticaj negativnih obrazaca „da komšiji crkne krava“, „uspeh se ne prašta“ , „uloga žrtve – lakše je kukati nego pokušati“ i „svuda je bolje nego ovde“ na razvoj srpskog društva i njegovih stanovnika, takođe će se naći među pitanjima na koja će panelisti pokušati da odgovore.\nPanel će biti moguće pogledati uživo 27. avgusta 2020. godine, u 20:00h ili putem snimka na zvaničnoj Fejsbuk stranici EXIT festivala.


Stručna obuka pete grupe polaznika\nNa osnovu Zakona o vanrednim situacijama Republike Srbije kao i Pravilnika o programu, načinu i troškovima polaganja stručnog ispita, postupku izdavanja i izgledu licence za procenu rizika, ("Sl. glasnik RS", br. 8/2013), i peta grupa polaznika uspešno je prošla stručnu obuku u organizaciji Instituta za integrisanu bezbednost Zaštita Preventiva, Novi Sad i Inovacionog Centra Fakulteta bezbednosti Univerziteta u Beogradu. Stručna obuka je održana u Beogradu u period od 24. februara - 01. marta.\nProgram obuke trajao je 6 dana i sastojao se od opšteg i posebnog dela sa elementima praktičnog rada. U toku prva tri dana polaznici su upoznati sa osnovnim pojmovima sistema zaštite i spasavanja, sa nacionalnim i pravno normativnim okvirima, sa osnovama vanrednih situacija i upravljanja u istim. Preostala tri dana bila su posvećena praktičnim radionicama, tokom kojih su polaznici upoznati sa izradom Planova zaštite i spasavanja i postupkom procene rizika i procene ugroženosti. Predavači su bili istaknuti stručnjaci iz oblasti procene ugroženosti i upravljanja u vanrednim situacijama.


Tema: iMessage čuva podatke o tome s kime se dopisujete\n01.10.2016, 21:27 #1\nApple je među prvima kad se treba hvaliti sa bezbednošću podataka, te korisnikovu privatnost, barem tako kažu, smeštaju na prvo mesto. U pamćenju mnogih još uvek je svež slučaj teroriste iz San Bernardina, čiji mobilni Apple nije hteo da otključa i da sve podatke iz njega policiji. Takođe, sve komunikacije koje se obavljaju putem njihovog sistema iMessage zaštićene su end-to-end enkripcijom i ne može ih pročitati nitko osim primaoca.\nMeđutim, kako saznaje portal The Intercept, nije sve u svetu iPhone-a baš tako ružičasto. Oni su se domogli dokumenta koji opisuje način na koji Apple-ov sistem za razmenu poruka tretira brojeve telefona s kojih se razmenjuju iMessage poruke. Svak puta prilikom slanja ovakve poruke sistem mora na Apple-ovim serverima proveriti ima li primalac mogućnost da primi poruku kao iMessage (tj. ima li neki iOS uređaj), ili kao običan SMS.\nPodaci o ovako proverenim kontaktima u Apple-u se navodno čuvaju, zajedno s vremenom kada je upit prema serveru poslat, te s koje IP adrese. Ovakvi metapodaci o komunikacijama korisnika u SAD-u lako mogu postati predmet istrage, a dobije li Apple sudski nalog mora ih dostaviti nadležnim organima.\nU svoju obranu kompanija je izjavila da se podaci čuvaju tek 30 dana, te da ne čuvaju podatke o tome je li komunikacija putem iMessage sistema uspostavljena – nego samo podatak o tome da je broj primaoca proveren u sistemu.


Ansu Fati u Barseloni do leta 2027. godine - SPORTSKI ŽURNAL\nFati je u septembru prošle godine postao i najmlađi strelac u istoriji Španije, ali i evropskih seniorskih reprezentacija uopšte\nFudbaler Barselone Ansu Fati produžio je ugovor do leta 2027. godine, objavljeno je na zvaničnom sajtu kluba.\nSupertalentovani fudbaler nasledio je Mesijevu desetku, a u novom ugovoru, kao i Pedri, ima odštetnu klauzulu od milijardu evra.\nUprkos tome što 31. oktobra puni tek 19 godina Fati je vlasnik brojnih rekorda - najmlađi je strelac na prvenstvenoj utakmici u istoriji Barselone, najmlađi starter ikad na Kamp Nou i najmlađi debitant u istoriji Lige šampiona.\nTakođe, Fati je u septembru prošle godine postao i najmlađi strelac u istoriji Španije, ali i evropskih seniorskih reprezentacija uopšte.\nProteklih godinu dana pauzirao je zbog teške povrede kolena.\nAlveš zvanično prvo Ćavijevo pojačanje u Barseloni, igra za jedan evro!\nUprava Barselone i Alves ove nedelje na razgovorima o angažmanu


Vlada ograničila cenu gasa: Bez poskupljenja za potrošače - Grad Prijepolje\nGrad Prijepolje > Vesti > Društvo > Vlada ograničila cenu gasa: Bez poskupljenja za potrošače\nVlada ograničila cenu gasa: Bez poskupljenja za potrošače\nVlada Srbije usvojila je Uredbu o privremenoj meri ograničavanja cene gasa i nadoknadi razlike u ceni prirodnog gasa nabavljenog iz uvoza ili proizvedenog u Republici Srbiji u slučaju poremećaja na tržištu prirodnog gasa, saopšteno je posle sednice.\nOva uredba je, kako se ističe, usvojena zbog globalnog poremećaja na tržištu prirodnog gasa i naglog skoka cene ovog energenta u čitavoj Evropi, a u cilju obezbeđivanja sigurnor snabdevanja tržišta Srbije i zaštite privrede i građana koji su upućeni na korišćenje ovog energenta.\n„Uredba ima za cilj otklanjanje posledica skoka cene prirodnog gasa kao načina ublažavanja posledica energetske krize kako bi se obezbedilo normalno snabdevanje svih potrošača ovim energentom. Zato je bilo neophodno energetskim subjektima, koji obavljaju delatnost snabdevanja prirodnim gasom i snabdevanja na veliko, obezbediti pravo na nadoknadu razlike u ceni prirodnog gasa nabavljenog iz uvoza i cene prirodnog gasa iz uvoza koja se koristila za obračun cene za dalju prodaju snabdevačima, javnim snabdevačima i krajnjim kupcima za novembar 2021. godine“, navodi se u saopštenju.\nTakođe, bilo je neophodno obezbediti i pravo na nadoknadu razlike u trenutnoj ceni prirodnog gasa proizvedenog u Srbiji u odnosu na novembar 2021. godine.\n„Ti energetski subjekti prinuđeni su da ovaj energent uvoze po višestruko višoj ceni od cene koja je bila tog meseca“, ističe Vlada Srbije.\nVlada je na današnjoj sednici usvojila i Zaključak o potrebi obrazovanja radnih grupa za praćenje stanja na privrednom i finansijskom tržištu i stabilnog, kontinuiranog snabdevanja hranom i energentima.\nVlada je na današnjoj sednici imenovala Miroslava Tomaševića za vršioca dužnosti direktora Elektroprivrede Srbije.


Uzajamne osude Španije i Venecuele zbog antivladinog aktiviste - Svet - Dnevni list Danas\nPočetna » Svet » Uzajamne osude Španije i Venecuele zbog antivladinog aktiviste\n0Piše: Beta 03. maja 2019. 17.10 Izmenjeno: 07. maja 2019. 04.03\nBorel je rekao da opozicionar Leopldo Lopes nije zatražio politički azil i ne može to da uradi jer ako bi hteo morao bi da ga zatraži u Španiji.\n„On je gost i primljen je kao gost. Ne možemo dozvoliti da španska ambasada bude centar političke aktivnosti u Venecueli“, rekao je Borel u obraćanju novinarima danas tokom poste glavnom gradu Libana Bejrutu.\nVenecuelanski opozicionar Leopoldo Lopes sklonio se u španskoj ambasadi u Karkasu u utorak neposredno pošto je prekršio kućni pritvor da se pridruži pokušaju vojnog puča protiv venecuelanskog predsednika Nikolasa Madura prošlog utorka. On je pritvoren 2014. zbog predvođenja protesta protiv Madurove vlasti.\nLopes se juče obratio novinarima na ulazu u rezidenciju španskog ambasadora u glavnom gradu Venecuele, Karakasu, i pozvao narod Venecuele da podrži opozicionog vođu Huana Gvaida.\nTo je naišlo na osudu venecuelanskog ambasadora u Madridu i produbilo tenzije izmedju Karakasa i Madrida.\nVenecuelanski ambasador je osudio špansku vladu što je dozvolila Lopesu da govori iz španske rezidencije i da odatle poziva Venecuelance na pobunu, navodeći da je to kranje neprikladno.\n„Neuobičajeno je da Lopes koristi rezidenciju ambasadora kao operacionalnu bazu da podstiče na vojnu pobunu“, rekao je venecuelanski ambasador.\nNajviši sud Venecuele naredio je hapšenje Lopesa ali Španija je odbila da ga preda venecuelanskim vlastima.\nŠpanija navodi da ukoliko Lopes želi da traži politički azil on to može da uradi samo u Španiji.\nkarakas, Španija, VenecijaBeograd


18 Dec 2020, 10:16 Beograd RTS Elena Marjanović\nProizvođači automobila i elektronskih uređaja poput televizora i pametnih telefona upozoravaju na globalnu nestašicu čipova, što dovodi do odlaganja u proizvodnji, dok potražnja potrošača raste zbog krize izazvane koronavirusom.\nProblem je nastao iz više razloga, poručuju čelnici u proizvodnji i analitičari, uključujući i američke sankcije prema kineskom "Huaveju", požar u fabrici čipova u Japanu, restriktivne mere zbog koronavirusa u Jugoistočnoj Aziji, ali i štrajk u Francuskoj, prenosi Rojters.\nMeđutim, važniji razlog je nedostatak investicija u fabrike koji proizvode čipove veličine osam inča koje su uglavnom u vlasništvu azijskih kompanija koje su se pomučile da postignu određeni nivo proizvodnje pošto je potražnja za 5G telefonima, laptop računarima i automobilima porasla brže nego što je očekivano. "Cela elektronska industrija se suočava sa nestašicom komponenti", rekao je Doni Žang, direktor firme "Send end vejv" iz Šenžena. Dodao je da su morali da produže proizvodnju jedinice mikroupravljača koji je ključan za pametne slušalice na kojima su radili. "Planirali smo da završimo proizvodnju za mesec dana, ali čini se da ćemo morati to da učinimo za dva meseca", kazao je Žang. Iz japanske kompanije koja prodaje komponente je navedeno da primećuju nestašice vaj-faj i blutut čipova i da očekuju odlaganja u proizvodnji koja su duža od 10 dana. Jedan od zvaničnika udruženja automobilske industrije u Kini, koja je istakla problem ranije ovog meseca, očekuje da nedostatak čipova utiče na proizvodnju u nekim kineskim fabrikama automobila tokom prvog kvartala sledeće godine.\nPotražnja potrošača u Kini, naročito za automobilima, porasla je neočekivano brzo nakon krize izazvane koronavirusom, a pojačale su se i porudžbine proizvoda poput laptop računara i mobilnih telefona u regionima koji se i dalje bore sa pandemijom, poput Evrope i SAD. "Pošto svi proizvodi dolaze iz iste fabrike čipova, nestašica se primećuje u svim sektorima. Ovi sektori su samo trenutno najvidljiviji", naveo je Kevin Anderson, analitičar iz "Omdije".\nHolandski nabavljač čipova za automobile "NXP Semiconductors" obavestio je svoje potrošače da mora da podigne cene svih proizvoda zbog "značajnog porasta" cene materijala i "ozbiljne nestašice" čipova, ranije je izvestio Rojters. "Posao se vratio mnogo brže nego što smo očekivali", kazao je direktor kompanije "NXP" Kurt Sivers nemačkom listu Handelsblat. Naveo je da su mnogi potrošači naručili proizvode prekasno i da zbog toga nisu mogli da isprate ritam u određenim oblastima. Analitičar Huang Leping rekao je da je okidač za nestašicu čipova i to što je "Huavej" počeo da ih skladišti kada su njegovi dobavljači morali da poštuju američke sankcije. Dodao je da je to navelo rivale "Huaveja", poput "Šaomija", da poveća udeo u tržištu pojačanim naručivanjem komponenti. Obe kompanije su odbile da daju svoj komentar. Proizvođači elektronike, poput "Panasonika" i "Jamahe", takođe su upozorili da se suočavaju sa nestašicom čipova koja usporava proizvodnju audio opreme i video-kamera nakon velikog požara koji je u oktobru izbio u fabrici čipova u Japanu. Zabrinutost je porasla i zbog štrajkova u fabrici koja proizvodi čipove u Francuskoj. Erik Potar, vođa sindikata u francuskoj fabrici naveo je da je ishod štrajka pad aktivnosti od oko osam odsto. Iz fabrike, međutim, navode da štrajk nije imao uticaja na proizvodnju.\nRast potražnje doveo je do toga da fabrike koje proizvode čipove veličine od osam inčam koji postaju stariji i manje sofisticirani, budu na udaru, navode analitičari i izvori iz industrije. "TSMC" sa Tajvana dominira tržištem proizvodnje čipova, na dalekom drugom mestu nalazi se "Samsung", a prate ih "SMIC", "Global faundris" i "UMC", prema podacima Trendforsa.\n"Čini se da je glavni problem u livnicama", naveo je izvor iz evropske industrije poluprovodnika i dodao da deluje da su "TSMC" i "Global faundris" pod pritiskom i na granici. Kompanija "TSMC", među čijim su potrošačima i "Epl" i "Kvalkom", odbila je da dâ komentar, ali se pozvala na izjave predsednika kompanije koji je kapacitet firme opisao kao "tesan". Portparol "Global faundrisa" naveo je da kompanija investira u "rast kapaciteta kako bi se prilagodila potražnji bez presedana". Dodao je da kompanija trenutno povećava nivoe proizvodnje i planira da udvostruči prosečan godišnji rashod kako bi dodatno proširila kapacitete. Zvaničnik južnokorejske livnice "DB Hitek", koja proizvodi čipove za "Eplove" tablete, rekao je da su njihova postrojenja za čipove u punom kapacitetu u narednih šest meseci i da očekuju manje zalihe sve do druge polovine sledeće godine. SAD su takođe ograničile mogućnost najvećeg kineskog proizvođača čipova "SMIC" da dobije opremu i sirov materijal iz Amerike, što je pogoršalo tesnac u zalihama. Nije bilo odgovora iz "SMIC"-a. Livnice poput "DB Hiteka", "UMC"-a i "SMIC"-a navele su da su, prema nedavnim saopštenjima kompanija, njihove fabrike radile u punom kapacitetu tokom trećeg kvartala. "Očekujemo da naše stope korisnosti zasad ostanu čvrste", naveli su iz "DB Hiteka" za Rojters.


Niška televizija » Otvoreni parlmament u centru grada (VIDEO)\nObjavljeno 12.06.2015. 16:03\nInicijativa Otvoreni parlament održala je uličnu akciju u centru Niša pod nazivom “Za otvoreni parlament“ kako bi se skrenula pažnja građanima da imaju pravo da znaju kako narodni poslanici predstavljaju njihove interese. Osim toga iz inicijative smatraju da javnost treba da se informiše o radu Narodne skupštine a na pitanja Nišlija o svemu ovome odgovarali su oni koji ih u skupštini zastupaju.\nIzabrane predstavnike u Parlamentu koji u naše ime donose najvažnije političke odluke često viđamo samo putem malih ekrana. Priliku da sa njima lično razgovaramo imamo uglavnom kada prilikom ovakvih uličnih akcija koje organizuje inicijativa otvoreni parlament.\nAkcija ima za cilj veći nivo transparentnosti rada parlamenta i uspostavljanje redovne komunikacije između predstavnika u skupstini i javnosti.


SEEbiz.eu / RS / McAllister: Mediji elementarni za funkcionalnu demokratiju\nDavid McAllister srpski mediji Aleksandar Vučić Kosovo Vlada Srbije\nMcAllister: Mediji elementarni za funkcionalnu demokratiju\nDatum objave: 22.08.2017. - 09:57:38\nBEOGRAD - Izvestilac Evropskog parlamenta za Srbiju David McAllister izjavio je da je poslednjih godina vidljiv napredak Srbije na putu ka EU, ali da ima i dosta toga da se uradi posebno u pogledu pravne države, borbe protiv korupcije, kao i da medijske slobode imaju veoma veliku vrednost jer su mediji elementarni za funkcionalnu demokratiju.\n"Koliko god da hvalim Srbiju za dosadašnje uspehe, uvek ukazujem a to se detaljno vidi u mojim izveštajima da još uvek mnogo ima da se radi. Posebno u pogledu pravne države, borbe protiv korupcije, daljih neophodnih reforme, a ukazujem i da medijske slobode imaju veoma veliku vrednost, da su potpuno nezavisni mediji deo jedne evropske demokratije. U Nemačkoj se ne nazivaju mediji uzaludno četvrtom granom vlasti. Oni su elementarni za funkcionalnu demokratiju", rekao je McAllister u intervjuu za Deutsche Welle.\nNa pitanje da prokomentariše susret sa proevropski orijentisanom opozicijom u Beogradu, planiran za 24. avgust, McAllister je kazao da je kao izvestilac Evropskog parlamenta neutralan kada se radi o srpskoj unutrašnjoj politici.\n"Podrazumeva se da je moj zadatak da se srećem sa predstavnicima vlasti kao i opozicije. To sam i do sada tako radio. Posebno je za mene, kao parlamentarca, važno da osim predstavnika Vlade sretnem i poslanike pa ću ovaj put, prema programu, sresti i članove skupštinskog Odbora za evropske integracije, zatim različite predstavnike opozicije kao i predstavnike civilnog društva", naveo je on.\nKomentarišući to što su lider Pokreta slobodnih gradjana Saša Janković i bivši predsednički kandidat Vuk Jeremić otkazali susret sa njim McAllister je rekao da ima razumevanja za problem sa terminima.\n"Evropska delegacija u Beogradu je izradila program putovanja na moju molbu, a izrazio sam želju da sretnem što više predstavnika opozicionih partija. Radujem se što se sastanak održava, a imam razumevanja za problem sa terminima. Svako ko se bavi politikom zna da svi imaju brojne obaveze. Više puta sam sreo gospodina Jankovića, još dok je bio ombudsman, kao i gospodina Jeremića", naveo je on.\nMcAllister je ocenio i da je dobro što je predsednik Srbije Aleksandar Vučić preuzeo inicijativu da otpočne dijalog u Srbiji o odnosima sa Kosovom.\n"Odnosi Srbije i Kosova moraju biti dalje normalizovani. Tome služi dijalog koji moderira Evropska unija. Tu ima izvesnih napredaka, ali ni izbliza onakvih kakvim smo se nadali. Važno je da se konkretno sprovedu one tačke o kojima već postoji dogovor", kazao je McAllister .\nNa pitanje da li je paradoksalno da Vučić poziva na dijalog a istovremeno Srpska napredne stranka čiji je šef "psuje i kune svakog ko nešto kaže", Meklister je rekao da je dobro što je Vučić najavio taj dijalog i što najavljuje da u njemu treba da učestvuju predstavnici iz politike, civilnog društva, drugih institucija.\n"Ja doduše svakodnevno pratim sažetke iz srpskih dnevnih novina u engleskom prevodu, ali ne mogu da pratim sve detalje srpske politike ko koga kada kritikuje. Moj utisak je da se generalno u srpskoj politici verbalno žustro nastupa. Ali to nije ograničeno samo na Srbiju već, čini mi se, karakteriše političku kulturu u tom delu Evrope", rekao je Mekalister.\nPrema njegovim rečima, kada se dijalog pokrene pre svega je važno da on ima otvoren ishod.\n"Mislim da predsednik želi da proveri da li postoji konsenzus za suštinske napretke u ovoj za Srbiju tako važnoj temi. I predsednik Vučić zna da poglavlje 35 ima veliku važnost u sklopu pristupnih pregovora", naveo je McAllister .\nOn je rekao da je Srbija na putu ka EU činila vidljive napretke poslednjih godina, što se vidi i po tome da je otvoreno 10 od 35 pregovaračkih poglavlja i da bi želeo da se ove godine otvore dodatna poglavlja.\n"Moraju se ispuniti svi pravni, politički i privredni uslovi kako bi se postalo članica EU. Mora se zatvoriti svih 35 poglavlja dakle na kraju su svi preduslovi jednako važni.\nPregovarački okvir sa Srbijom se medjutim izričito koncentriše na poglavlja 23 i 24, kao i poboljšanje odnosa sa Kosovom u poglavlju 35 ta poglavlja su rano otvorena kako bi ostalo što više vremena za sprovodjenje neophodnih političkih odluka i donošenje zakona. Ta poglavlja će biti zatvorena na kraju razgovora", kazao je McAllister.\nNa pitanje šta znači "poboljšanje odnosa sa Kosovom" Mekalister je naveo da je u normalizaciji odnosa sa Kosovom važno da se nastavi dijalog dve strane.\n"Nažalost trenutno nema napretka u dijalogu zbog nejasnog političkog stanja u Prištini. Dijalog, onako kako ga je formulisala EU, znači da obe strane, Srbija i Kosovo, mogu da idu evropskim putem bez da neka od strana blokira drugu u ovom napretku", kazao je on.


Fudbaleri Radničkog odbrojavaju sate do pisanja nove istorije. Posle tri i po decenije čekanja slavni niški klub se vraća na evropsku scenu, a prvi rival je Gzira Junajted sa Malte.\nU taboru niškog kluba sa velikim nestrpljenjem očekuju prvu utakmicu u kvalificijama za Ligi Evrope. Trener Nenad Lalatović je zadovoljan posle dobro odrađenih priprema i nada se da će njegov tim uz veliku podršku publike i pun Čair upisati istorijku pobedu.\nIako protivnik dolazi iz zemlje koja nije pozanata po fudbalu, trener Lalatović ističe da itekako treba biti oprezan. Prema njegovim rečima radi se o odličnoj napadačkoj ekipi, koja je u ovom trenutku uigranija od novoformirnaog Radničkog.\nVelike uzdanice trenera Lalatovića u meču sa Maltežanima biće Aleksandar Stanisavljević i Radovan Pankov, igrači koji su noseći dres Vojvodine upisali evropske fudbalske minute i time stekli značajno iskustvo. Njihova poruka je da veruju u dobru igru i dugo čekanu pobedu.\nIako je zbog nedovršenog stadiona na početku to izgledalo nemoguća misija, Radnički je uspeo da obezbedi igranje pred domaćom publikom na evro sceni. Taj detalj, podatak da se Evropa čekala punih 35 godina, kao i znatno pojačana ekipa Radničkoj su najbolja pozivnica da stadion bude ispunjem do poslednjeg mesta. U klubu napominju da prodaja ulazica ide odlično i da veruju u pravi spektakl.\nMeč između Radničkog i Gzire Junajted u prvoj utakmici prvog kola kvalifikacija za Ligu Evrope na programu je u četvtak od 21 čas na “Čairu”.\nMaksimović pred vratima Hetafea


Kineske tehnološke kompanije odahnule nakon Bajdenove pobjede – Bankar.me\nKineske tehnološke kompanije odahnule nakon Bajdenove pobjede\nNovember 10, 2020 AZIJA, BIZNIS, SAD, SVE VIJESTI Leave a comment\nKineska tehnološka industrija, jedna od glavnih meta američkog predsjednika Donalda Trampa u sukobu s Pekingom, nada se da izabrani predsjednik Džo Bajden može stvoriti konstruktivniji odnos, ali malo ko od analitičara smatra da će rivalstvo iščeznuti.\nTrampov četverogodišnji mandat već je naučio tu industriju da se mora osloniti na vlastite snage, a Kina neće odustati od namjere da poboljša svoje tehnološke mogućnosti.\n„Kad Bajden preuzme dužnost, tehnološke kompanije u Kini možda će odahnuti“, istakao je direktor Konzorcijuma za internet i društvo Univerziteta za komunikacije u Zhejiangu Fang Xingdon.\n“Očekuje se da će SAD u najmanju ruku ponovo početi zagovarati otvorenost, da će ponovo poštovati ravnopravno tržište i zagovarati inovacije. Međutim, to neće značiti kraj tržišta i teorije igara na području sofisticirane tehnologije. Kina i SAD takmičiće se u sljedećoj deceniji istinskim inovacionim kapacitetima”, smatra on.\nWashington tvrdi da kineski tehnološki divovi, poput Huawei Technologiesa, vlasnika TikToka ByteDancea i Tencent Holdingsa, predstavljaju prijetnju za nacionalnu sigurnost i uveo im je sankcije, koje su im poremetile lance nabavke i uskratile im mogućnost globalnog širenja.\nUvrštenjem na trgovinsku crnu listu, administracija Donalda Trampa stjerala je Huawei i ByteDance u ugao, a pristup američkim dobavljačima izgubile su i druge kineske kompanije.\nTramp je ByteDanceu naložio da proda američku podružnicu TikToka, zaprijetivši zabranom. Kineska kompanija sada pregovara s Walmartom i Oracleom o formiranju nove kompanije koja će nadgledati njeno poslovanje u SAD-u.\nHuaweiju, najvećem svjetskom proizvođaču telefona i opreme za mobilne mreže, američke su trgovinske zabrane blokirale pristup čipovima lišavajući ga ključnih dijelova.\nKina vjerovatno neće biti tako visoko na listi prioriteta novog stanara Bijele kuće Bajdena, koji će se u prvom redu fokusirati na domaća pitanja, nagađaju analitičari Jeffriesa. Pod Bajdenom manje su šanse da Washington uvede zabranu svim kineskim tehnološkim kompanijama, smatraju.\nMnogi poslovni čelnici upozoravaju ujedno da su Trampove mjere razgolitile ranjivost kineskog tehnološkog sektora, pa su otklanjanje tog problema kineski čelnici u međuvremenu proglasili prioritetom.\nPeking je posljednjih mjeseci u više navrata najavljivao novi model ekonomskog rasta s „dvostrukom cirkulacijom“. Ekonomija bi se tako trebala manje oslanjati na strana tržišta i tehnologiju, recimo, ulaganjima milijardi dolara u domaću industriju čipova.\nPOJMOVIKina Amerika kineske kompanije Najvece kineske kompanije\nPrevious Milton Friedman i samoupravljanje\nSljedeći Cijene nafte skaču zbog vakcine\nKompanija svakom zaposlenom poklonila po nov automobil


Svetski ekonomski forumu u Davosu odložen za leto sledeće godine\nBiznis Autor:Beta26. avg. 202017:26 > 17:41\nSvetski ekonomski forum u Davosu u Švajcarskoj, koji se obično održava u januaru, odložen je za naredno leto, jer nisu ispunjeni svi uslovi za "bezbedno" organizovanje skupa u januaru zbog epidemije koronavirusa, saopštila je uprava Foruma.\n„Svetski ekonomski forum je odlučio da godišnji skup u Davosu odloži za početak narednog leta“, izjavio je neimenovani portparol i dodao da je prema preporukama stručnjaka „nemoguće bezbedno organizovati forum u januaru“.\nPortparol je rekao da nije bilo lako doneti odluku, jer postoji hitna potreba sastanka međunarodnih lidera o periodu posle pandemije. Organizacija nije navela datum održavanja skupa, a nagovestila je mogućnost da Forum ne bude u Davosu.\n„Dobićete detalje o datumima i mestu održavanja našeg odloženog Foruma čim se budu ispunili uslovi za garantovanje zdravlja i bezbednosti svih učesnika“, dodao je portparol.\nUprava Foruma je početkom juna saopštila da želi održavanje skupa u uobičajenom terminu u švajcarskim Alpima, ali u izmenjenom formatu, delom onlajn.\nUprava je sada navela da će u uobičajenom terminu, u nedelji od 25. januara, organizovati „virtuelne razgovore“ visokih zvaničnika o svetu kakav će biti 2021. godine.


Reparacija starog nameštaja Čačak Snežana Topalović\nDa se kvalitetnom starom nameštaju može udahnuti potpuno novi život i sjaj, osvedočili smo se ovih dana, kada smo se obreli u radionici Čačanke Snežane Topalović (56), po struci tehnologa prerade drveta, koja se pre sedam-osam meseci odvažila da pokrene sopstveni posao i ostvari svoje mladalačke snove.\nDa stari nameštaj u veštim rukama može doživeti veoma uspešnu transformaciju, potvrdila nam je Snežana ove sedmice, dok nam je u svojoj prostranoj radionici, u Bulevaru oslobodilaca br. 10, pokazivala izuzetno efektne starinske komade nameštaja, koji su, zahvaljujući njenom trudu i umeću, zablistali punim sjajem. Svako ko bi se našao na ovom mestu poželeo bi da u svom domu ima bar jednu takvu komodu ili neki drugi komad nameštaja, koji bi ga, ukoliko ima bar tridesetak ili više godina, podsetio na vreme detinjstva, kada se jednom urađeni ili kupljeni stolovi, stolice, komode ili kuhinje nisu menjali svakog časa, jer su bili izuzetno izdržljivi i funkcionalni.\nSnežana je spojila svoje dve velike ljubavi – slikanje i nameštaj i otvorila sopstvenu radionicu\nSvaki komad nameštaja je priča za sebe, a kada mu udahnete novi život, prosto je nemoguće da ne osetite ushićenje. Ponekad ljudi i nisu svesni činjenice da su njihovi stolovi, stolice, plakari ili trpezarijski delovi daleko kvalitetniji od novih komada nameštaja, kakve bi oni sebi mogli da priušte. Bilo kako bilo, iako reparacija nameštaja u današnjim uslovima života ne može da se unovči onako kako to zaslužuje, drago mi je što se bavim poslom koji za mene predstavlja veliki izazov. Dodatnu satisfakciju u ovom poslu mi daju i reakcije ljudi kada ugledaju reparirane komade svog nameštaja, koji ne kriju zadovoljstvo što su se odlučili da ih obnove.\nDelovi teksta i fotografije preuzeti sa portala Čačanski Glas\nBulevar Oslobodilaca 10


Policija u Brazilu zatvorila radionicu za pravljene replika Ferrarijevih i Lamborghinijevih modela - AUTOMOBILI\n19/01/2022 3:11:34 AM\nNASLOVNA / ZANIMLJIVOSTI / Policija u Brazilu zatvorila radionicu za pravljene replika Ferrarijevih i Lamborghinijevih modela\nPolicija u Santa Katarini u Brazilu je zatvorila radionicu u kojoj su pravljene replike skupocenih Ferrarijevih i Lamborghinijevih modela, prenosi portal Klix.ba\nU radionici su policijski službenici pronašli osam replika, nakon čega su je zatvorili i tako prekinuli šemu falsifikovanja o kojoj su upoznati i italijanski proizvođači automobila.\nKopije Ferrarijevih i Lamborghinijevih modela su prodavane po ceni između 47.774 i 66.353 dolara, a radionica je koristila stare automobilske delove i druge materijale slabijeg kvaliteta, a kupci su naručivali vozila.\n“U jedan automobil je ugrađen model Chevrolet/Opel Omege”, rekao je delegat Angelo Fragelli koji je bio odgovoran za operaciju.\nIstraga je počela pre dva meseca nakon što je žalbu uputila pravna firma u Sao Paulu koja predstavlja Ferrari i Lamborghini. Italijanske kompanije su otkrile ilegalne operacije u nekoliko zemalja.\nU radionici je policija zatekla osam nezavršenih automobila, alat i kalupe za proizvodnju, kao i znakove. Na mestu događaja su uhapšene dve osobe koje su nakon davanja izjave oslobođene, ali će biti optužene.\nTagoviBrazil Ferrari Lamborghini Policija Replika replike zabrana\nPrethodno VIDEO: Kreš test fiće i pešaka od pre 55 godina\nSledeće VIDEO: Evo kako izgleda kada guma eksplodira unutar vozila


“Svi Srbi da istaknu srpsku trobojku 15.septembra”, poručio ministar spoljnih poslova Srbije\n15. jula, 2021 Vesti iz Srbije Napišite komentar\nMinistar spoljnih poslova Republike Srbije Nikola Selaković podsetio je da je 15. septembar značajan datum u istoriji Solunskog fronta kada su se podigli srpski vojnici i probili front. Ovim povodom on je pozvao građane Srbije i Srbe u regionu i dijaspori da ove godine Dan srpskog jedinstva, slobode i nacionalne zastave, koji se obeležava 15. septembra, proslave isticanjem srpske trobojke. On je između ostalog pozvao sve mlade Srbe da se povežu jedni sa drugima i da će država podržati njihove ideje.\n„Naša zastava je zajednička Srbima u Srbiji, Republici Srpskoj i Crnoj Gori, ali nismo dovoljno radili na izgradnji i poštovanju kulta zastave, koji je ukorenjen kod mnogih naroda“, rekao je Selaković obraćajući se učesnicima Samita srpske omladine i studenata Balkana „Sinergija kao ključ uspeha“.\nMinistar spoljnih poslova isticao je da je 15. septembar značajan datum za istoriju spskih heroja kada su kao vojska uspeli da se podignu i probiju Solunski front. Solunski front je ujedinio Srbe sa svih prostora nekadašnje Jugoslavije, pa i sa druge strane okeana, naveo je Selaković.\nPrema njegovim rečima, moramo da se mnogo više obrazujemo i da mnogo više učimo o temeljima naše nacionalne svesti. Govoreći o potrebi negovanja zajedničkog srpskog identiteta, Selaković je ocenio da ćemo kao narod opstati ako budemo jedinstveni i spremni da se borimo za sopstvenu budućnost.\nTagovi: 15. septembar - dan srpskog jedinstva i nacionalne zastave - nikola selaković - poziv


Haradinaj osudio ranjavanje srpskog mladića u Mitrovici - Gorapress.net\n01.09.2019. u 23:21\nHaradinaj osudio ranjavanje srpskog mladića u Mitrovici\nBivši kosovski premijer Ramuš Haradinaj osudio je večeras incident koji se pre nešto više od tri sata dogodio u neposrednoj blizini mosta na Ibru, sa severne strane, kada je u tuči koja je izbila između srpskih i albanskih mladića, povređen 17-godišnji D.B. srpske nacionalnosti, koji je posle uboda nožem, ali i drugih povreda malo pre operisan u KBC Kosovska Mitrovica.\n"Oštro osuđujem slučaj tuče i ubadanja nožem mladog Srbina na mostu reke Ibar. Pozivam pravosudne organe da brzo razjasne slučaj i osude ih kako bi dobili kaznu koju zaslužuju. Kosovo je država svih svojih građana i stalno je bila primer tolerancije i različitosti. Ovakvi postupci su izolovani slučajevi i nikada neće ugroziti mir i sigurnost u zemlji!“, izjavio je kosovski premijer, a portalu KoSSev prosledila portparolka Donjeta Gaši.\nDo incidenta je došlo večeras oko 18 časova, u neposrednoj blizini Ibarskog mosta, sa severne strane, kada su se sukobile grupe Srba i Albanaca. To je potvrdio major policijske stanice Severna Mitrovica, Besim Hoti, pozivajući se na izjave svedoka, dodavši da su albanski mladići potom pobegli prema jugu. Policija pregleda snimke bezbednosnih kamera kako bi utvrdila i šta se stvarno desilo.\nMladić D.B. koji će uskoro napuniti 18 godina, uboden je oštrim predmetom u predelu desne strane stomaka, potvrdio je za KoSSev portparol Kosovske policije za Region Sever, poručnik Branislav Radović. Predsednik Srbije je večeras obavestio javnost, pozivajući se na razgovor sa direktorom KBC u Severnoj Mitrovici Milanom Ivanovićem da je mladić večeras operisan, a da su operaciju komplikovale i druge povrede – nagnječenog rebra i oštećene arterije.\nZa razliku od kosovskog premijera, Vučić ima drugačiji pogled u odnosu na stanje sigurnosti i raspoloženje većinskog stanovništva u Severnoj Mitrovici.\nIncident je povezao sa „antisrpskim i anti-Beograd pristupom“ albanskih političara u kampanji, te da Albanci imaju „fascinaciju“ Severnom Mitrovicom.\n„U takvim prilikama kada širite emociju mržnje prema srpskom narodu, ovakvi incidenti su više nego mogući“, ocenio je, dodavši:\n„Zato sam govorio koliko je opasno otvaranje baš tog mosta na Ibru, zato što je želja Albanaca bila samo Sever Kosova i baš ulica Kralja Petra“.\nIpak, i on se složio sa ocenom policije da treba sačekati i videti snimke kako bi se utvrdilo šta se dogodilo, iako je otkrio da je mladić bio „namamljivan“.


Pomoć za poplavljene u BiH i Srbiji | Zvornik Danas\nPomoć za poplavljene u BiH i Srbiji\non: 18. маја 2014 In: Ex-Yu, VIJESTI\nSKOPLJE – U Makedoniji je počelo prikupljanje pomoći namijenjene poplavljenim područjima u Srbiji i BiH, a mobilni operateri otvorili su telefone za donaciju.\nSabirni punktovi za prikupljanje pomoći otvoreni su u Skoplju, Ohridu, Kumanovu, Tetovu, a pomoć se može donirati i u opštinskim organizacijama Crvenog krsta širom zemlje.\nCrveni krst Makedonije saopštio je da je otvorio poseban žiro račun – Fond solidarnosti na kome se mogu donirati sredstva. U funkciji je i posebna telefonska liniji na kojoj građani pozivom mogu donirati 100 denera /1,50 evra/.\nNakon što su makedonske operateri otvorili posebne telefonske brojeve za doniranje pomoći namijenjenih poplavljenim područjima, za samo devet časova prikupljeno je 1.429.700 denera, odnosno više od 22.000 evra.\nDirektor makedonske elektroprivrede ELEM Dejan Boškovski izjavio je da Makedonija da bi pomogla Srbiji u saniranju posljedica nastalih katastrofalnom situacijom svakog časa isporučuje po 80 megavata električne energije.\nPortparol makedonske Vlade Aleksandar Đorđiev rekao je, da osim pomoći koja je već upućena Srbiji i BiH, vladine institucije prave analize o slanju dopunskog korpusa pomoći.\nPrema njegovim riječima, Makedonije je ponudila Srbiji transportni helikopter MI-17 opremljen cjelokupnom opremom i sa pripadnicima specijalne jedinice koja može da pomogne u prevazilaženju problema nastalih poplavama.\nĐorđiev je rekao da je Makedonija spremna da uputi u Srbiju i BiH stručnjake za energetiku, koji bi se uključili u popravkama energetskih sistema ovih država.\nMakedonija je među prvim zemljama koje su uputile humanitarnu pomoć, tehniku i spasilačke ekipe u BiH i Srbiju.


Pojačana kontrola saobraćaja od danas do nedelje | Ami Naxi Radio 89.7Mhz\nPripadnici Uprave saobraćajne policije će od danas do nedelje, 23. februara sprovesti pojačanu kontrola učesnika u saobraćaju, u cilju povećanja bezbednosti. Kontrola će biti usmerena na otkrivanje prekršaja prekoračenja brzine kretanja vozila, nepropisnog preticanja, upravljanja vozilom pod dejstvom alkohola i psihoaktivnih supstanci, nekorišćenja sigurnosnog pojasa i nepropisnog korišćenja telefona tokom vožnje, kao i prekršaja pešaka.\nOd početka 2020. godine, broj saobraćajnih nezgoda na našim putevima povećan je za 16 odsto, a broj prekršaja za sedam odsto u odnosu na isti period prošle godine. U tom periodu poginula su 22 vozača putničkog vozila i isto toliko pešaka, 12 putnika u putničkom vozilu i sedam biciklista. Najčešći uticajni faktor nastanka saobraćajnih nezgoda od početka 2020. godine bila je neprilagođena brzina. Kao rezultat ovog prekršaja, 25 učesnika u saobraćaju je izgubilo život, dok je više od 300 učesnika u saobraćaju povređeno. Takođe, u saobraćajnim nezgodama koje su izazvali vozači pod dejstvom alkohola, tri učesnika u saobraćaju su poginula, a 104 povređena. Analize pokazuju da, u naznačenom periodu, 58 odsto poginulih vozača i putnika u vozilu nisu koristili sigurnosni pojas.


Oni se terete da su od ukupno 43,6 miliona kuna dobijenih od poslova s Hrvatskim šumama "oprali", odnosno izvukli 24 miliona\nHrvatske šume d.o.o. i nekoliko podružnica te državne firme od početka 2019. do danas uplatile su 43,6 miliona kuna kompanijama pod kontrolom porodice Obradovac za razne šumarske poslove koje su te firme dobile na konkursima: od seče šuma preko pošumljavanja, sadnje sadnica drveća i slično.\nSada, nakon godinu dana tajne istrage policije i USKOK-a o poslovanju firmi porodice Obradovac, Mirsad Obradovac, njegov otac Rasim, brat Ramadan i sestričina Alema osumnjičeni su da su veliki deo novca dobijen od Hrvatskih šuma izvukli iz svojih firmi, umanjivši pritom poreske osnove i tako oštetili državu za oko milion kuna poreza, piše Jutarnji list.\nOni se terete da su od ukupno 43,6 miliona kuna dobijenih od poslova s Hrvatskim šumama "oprali", odnosno izvukli 24 miliona.\nTo su, veruje se, činili preko čitavog niza vezanih firmi koje bi njihovim firmama ispostavljale račune za nepostojeće poslove, a novac bi na kraju sa računa u bankama dizali tzv. beskućnici, odnosno dvojica "direktora" dovedenih iz Srbije isključivo sa namerom da osnuju kompanije i kada im na račune legne novac, podignu ga i vrate na ruke osumnjičenima.\nDrama u Zagrebu: Napadač na biciklu upucao poznatog zagrebačkog ugostitelja\nTokom tajne istrage, policija i USKOK su od 21. maja prošle godine, uz sudske naloge, tajno snimali telefonske razgovore i kretanje osumnjičenih.\nRekonstruisali su njihovo kretanje preko nadziranja baznih stanica njihovih mobilnih, ali i uz pomoć podataka iz sistema o prelascima hrvatske granice.\nTako su zaključili da dvojica muškaraca, koji su dolazili iz Srbije i u Hrvatskoj osnivali firme na koje bi bio prebačen novac zarađen u poslovima s Hrvatskim šumama, zapravo nisu uopšte fizički boravili u Hrvatskoj, već su samo na jedan dan dovedeni u Hrvatsku da bi osnovali kompanije a zatim bi ih automobilom vraćali u Srbiju.\nTakođe, policija je u sklopu ove akcije uhapsila i vlasnike agencija za računovodstvo za koje smatraju da su Obradovcu i drugima pomagali kod "sređivanja" dokumentacije, premda su znali da Obradovac i ostali delom fiktivno posluju, odnosno varaju na porezu.\nHrvatske šume Hrvatska malverzacija novac Uskok


Pada vrednost svih roba na berzanskom tržištu sem kafe - Biznis i Finansije\nPoslovanje fintech kompanija u aktuelnoj krizi\nBritanija kupila 50 miliona maski koje medicinski radnici...\nSmanjena upotrebe dolara, porasla upotreba evra\nKraljevski tretman: Gde su letovali srpski vladari\nHome\tVestiEkonomija\tPada vrednost svih roba na berzanskom tržištu sem kafe\nPada vrednost svih roba na berzanskom tržištu sem kafe\nby bifadmin 8. jula 2015.\n8. jula 2015.\nNakon što je Grčka odbila predloge kreditora, a Kina uvela hitne mere da predupredi krah berze, sve robe osim kafe zabeležile su pad na tržištu. Ovo je samo dodatna briga ionako slaboj potražnji u vreme prevelike globalne ponude nekoliko ključnih roba poput nafte, rude gvožđa i bakra, kaže Ole Hansen, šef sektora Strategija roba u Sakso Banci (Saxo Bank).\nBrent i WTI indeksi sirove nafte pokazuju dodatni pad u odnosu na prošlonedeljne vrednosti kada se trgovalo ispod 54,25 dolara, što je nivo koji su probili u aprilu, nakon tri neuspešna pokušaja. Brent indeks sirove nafte je trenutno niži za više od 3% i na putu je da povrati 50% vrednosti u odnosu na oporavak u periodu od januara do maja. Negativnom pritisku doprinosi i verovanje da je nuklearni sporazum sa Iranom neminovan. Takav sporazum po Hansenovom mišljenju podrazumeva ukidanje međunarodnih trgovinskih sankcija prema Iranu i stvara rizik od udara koje bi dodatne zalihe izvršile na tržište narednih meseci.\nZlato je među bolje stojećim robama, smatra Hansen, iako je -0,3% daleko od zadovoljavajućeg kada se uzme u obzir trenutno okruženje, koje bi u drugačijim okolnostima izazvalo pozitivnu reakciju. Fondovi za omeđavanje rizika (hedge) su trenutno najmanje optimistični još od 2006. godine i prošle nedelje je ukupan broj kratkih pozicija ostvario novi najviši rekord.\nTržište žitarica „pati od loše probave“ kaže stručnjak Sakso Banke, nakon što su hedž fondovi kupili skoro 300,000 lotova tokom prošle nedelje zaključno sa utorkom i nakon što vremenske prognoze u SAD pokazuju znake poboljšanja. Kukuruz je imao najviše koristi od ove kupovine, a sada trpi zastoj nakon što su decembarski ugovori dostigli otpor sa cenom od 4,40 dolara.\nBakar i nikl predvodili su nagli pad na tržištu industrijskih metala, pre svega, zbog zabrinutosti u vezi sa ekonomskim zdravljem kineske ekonomije. Tokom trgovanja u Aziji bakar je doživeo najveći udarac još od januara, jer tržište strahuje od dvostrukog uticaja pregrejanog tržišta kapitala i zahladnele tražnje.\nUzroci urušavanja grčke ekonomije: Duboka korupcija, prevare i strogost kreditora\nDženeral elektrik bira partnere među 30 srpskih kompanija


Ukus Fest – prvi ovogodišnji festival hrane 31. marta i 1. aprila u hotelu Metropol - TU Magazin\nUkus Fest – prvi ovogodišnji festival hrane 31. marta i 1. aprila u hotelu Metropol\nBy redakcija on\t Mar 5, 2018 DOGAĐANJA, PROMOCIJE, SRBIJA, UGOSTITELJSTVO, ZANIMLJIVOSTI\nUkus Fest je manifestacija koja promoviše poljoprivrednu proizvodnju, plasman i prodaju prehrambenih proizvoda, u obliku modernih prezentacija hrane i pića, i to tri puta godišnje. Prvi festival hrane je „Prolećni ukus Fest„ koji predstavlja neverovatan spoj svih čula u doživljaju koji se pamti, a ove godine će se održati u hotelu Metropol Palace 31. marta i 1. aprila.\nOsnovna zamisao festivala je da svim posetiocima iz zemlje i inostranstva pokaže vrhunski kvalitet i jedinstven doživljaj srpske hrane. Na festivalu će biti predstavljeno više od 200 izlagača hrane i pića iz Srbije , Bosne i Hercegovine, Crne Gore, Makedonije i Grčke.\nPosetioci će moći da se zaslade starim, domaćim pekmezima, džemovima, orasnicama, krofnama i još mnogim starim specijalitetima. U ponudi „Prolećnog ukus Fest“ festival će takođe biti degustacija najboljih sireva, suhomesnatih proizvoda, najkvalitetnijih vina i rakija. Od slanih čarolija u ponudi će se naći odlične pršute, domaće kobasice, različite vrste čvaraka i ostali mesni specijaliteti. Kao poseban gastro doživljaj Srbije, zvezde festival će svakako biti domaći ajvar, ljutenice,trljenice, kao i mnogi drugi autentični začinjeni i aromatični proizvodi.\nFestival će biti otvoren od 10.00 do 20.00 časova, a u nedelju, drugog dana, biće dodeljena prestižna nagrada „Naj ukus festa“, a glasovima posetilaca biće odlučene i nagrade za najbolju inovaciju.


Delegacija Vlade RS-a pregovora sa Svjetskom bankom - Klix.ba\nDelegacija Vlade RS-a pregovora sa Svjetskom bankom\n18.1.2010. u 17:36\nDelegacija Vlade Republike Srpske, koju predvodi ministar finansija Aleksandar Džombić, učestvovat će sutra u pregovorima sa Svjetskom bankom o zajmu za razvojnu politiku. Cilj ovog zajma je uspostavljanje održivog fiskalnog okvira, smanjenje određenih kategorija javne potrošnje i unapređenje sistema usmjeravanja socijalne pomoći prema najugroženijim kategorijama stanovništva, saopćeno je iz resornog ministarstva.\nKreditna sredstva predviđena zajmom za RS iznose 38,4 miliona američkih dolara. Konačan iznos kreditnih sredstava za RS bit će dogovoren na pregovorima u Washintonu.\nIz Ministarstva napominju da je Svjetska banka iskazala namjeru i interesovanje da i u narednom periodu osigura dodatna sredstva za navedene namjene.\nPredstavnici Vlade RS-a pregovarat će u Washingtonu sa Svjetskom bankom i o kreditu za finansiranje Projekta podrške mrežama socijalne zaštite zapošljavanja u vrijednosti od šest miliona američkih dolara, pri čemu će entitetska vlada osigurati dodatnih 1,6 miliona dolara za sufinansiranje projekta.\nNjegov cilj je jačanje institucija koje su odgovorne za pružanje socijalnih naknada i rukovođenje socijalnim naknadama, kao i poboljšanje efikasnosti i efektivnosti posredničkih usluga u zapošljavanju koje pruža Zavod za zapošljavanje RS-a.\nPregovori će trajati do 20. januara ove godine.


Pavić: DNS neće podržati odluku o prodaji "Ljubije", koalicija nije ugrožena\nDemokratski narodni savez /DNS/ protivi se odluci o prodaji državnog kapitala u Rudnicima željezne rude "LJubija", ali funkcionisanje koalicije na nivou Republike Srpske time nije ugroženo, izjavio je večeras lider te stranke Marko Pavić novinarima u Foči.\nOdgovarajući na novinarsko pitanje, Pavić je kritikovao medije zbog toga što se previše interesuju za opstanak koalicije, umjesto, kako je rekao, da se pitaju da li će ova odluka donijeti nešto dobro rudniku i Prijedoru.\n"Niko nije prokomentarisao da li je taj koji je ponudio novac platežno sposoban da to kupi. O tome se ne diskutuje, nego samo da li je ugrožena koalicija ili nije. Da budem jasan, DNS neće podržati odluku o prodaji i koalicija time uopšte nije ugrožena", naglasio je Pavić, ne želeći detaljnije da komentariše odluku o prodaji državnog kapitala.\nPavić je naveo da je cilj ove stranke da na opštim izborima naredne godine poveća broj glasova, čime bi imala i veći uticaj na donošenje odluka u Srpskoj.\n"Prvi put ćemo na narednim izborima kandidovati našeg člana ili za predsjednika Republike Srpske ili za člana Predsjedništva BiH. Smatramo da do sada nismo imali kapacitet da to uradimo, uvijek smo davali koalicionim partnerima ta mjesta i očekujem da će oni sada nama uzvratiti takvim povjerenjem", rekao je Pavić.\nOn je napomenuo da je DNS na prethodnim lokalnim izborima dobio 85.000 glasova i da im je cilj da na opštim izborima dobiju više od 100.000 glasova, odnosno 16 poslaničkih mjesta u Narodnoj skupštini Srpske.\nPavić je u Foči prisustvovao izbornoj skupštini Opštinskog odbora DNS-a, na kojoj je za predsjednika ovog odbora ponovo izabran Spomenko Stojanović.\n"Trudiću se da principima DNS-a sačuvam povjerenje naših članova i budućih birača, da povećamo naš kapacitet, tako da možemo uticati na odluke o kreiranju politike u lokalnoj zajednici, na dobrobit građana Foče i naravno da povećamo kapacitet na opštim izborima da bismo kreirali što bolji život građana u Republici Srpskoj“, rekao je Stojanović.


Junker: Bez rešenja spora Beograda i Prištine nema ulaska u EU - European Western Balkans\nBRISEL – Predsednik Evropske komisije Žan-Klod Junker izjavio je da bez rešenja spora između Beograda i Prištine nijedna strana neće imati šansu da uđe u Evropsku uniju.\n“Uvek sam bio za konstruktivan dijalog između Srbije i Kosova. Nisam zadovoljan što taj proces ne ide u pravom smeru”, rekao je Junker na konferenciji za novinare sa albanskim premijerom Edijerom Ramom odgovarajući na pitanje Tanjuga da li misli da se do isteka mandata aktuelne Evropske komisije može postići napredak u dijalogu.\nOn je pozvao Beograd i Prištinu da imaju više razumevanja za poziciju druge strane.\n“Ako se ovaj spor između Srbije i Kosova ne reši, nijedna strana neće imati šansu da postane članica EU. Ne želimo da uvozimo nestabilnost u EU, želimo da izvozimo stabilnost u te zemlje”, zaključio je Junker.\nDijalog Beograda i PrištineKosovoSrbijaŽan Klod Junker


srbijasport.net - Vesti - Superliga Srbije - Subotičani u nedelju gostuju u Surdulici\n28.10.2017 FK Spartak 650\nSubotičani u nedelju gostuju u Surdulici\nFudbaleri Spartaka nisu imali puno vremena za odmor i oporavak nakon utakmice protiv Crvene Zvezde, već u nedelju očekuju ih duel sa Radnikom u Surdulici.\nSavo Pavićević hvali narednog protivnika – Nova teška utakmica je pred nama iz dva razloga, predstoji nam put od osam sati i meč sa kvalitetnom ekipom Radnika. Imaju puno kvalitetnih igrača koje vodi dobar trener. Nezgodan protivnik koji nam dolazi u loše vreme. U sredu smo igrali zaostali meč sa ekipom Crvene Zvezde koja nas je dosta istrošila, momci su odigrali kvalitetan meč i dosta se istrošili. Međutim, naši momci su profesionalci i treba da znaju da već u nedelju imamo teškog protivnika, ali u Surdulicu putujemo sa željom da uzmemo sva tri boda. Imamo još dva dana da oporavimo igrače, svoje principe znamo i verujem da će sve biti u redu.\nSpartak u poslednje dve utakmice nije postigao gol, što pomalo brine napadača Spartaka Nemanju Nikolića – Očekuje nas utakmica protiv Radnika, ekipe koju baš ne poznajem dobro osim par pojedinaca sa kojima sam igrao, kao što su Nikola Radović, Mladenović, Mićić kojeg znam iz FK Grbalj gde smo bili zajedno i Purovića koji mi je bio saigrač u Spartaku. Poštujemo protivnika, znamo da teško gube mečeve pogotovo na svom terenu. Na nama je da ispoštujemo sve dogovore i zadatke koje budu zahtevali od nas i mislim da povoljan rezultat neće izostati. Pogled na tabelu govori da mi imamo blagu prednost u ovom duelu, ali kako će se to rezultovati na terenu videćemo posle devedeset minuta igre. Jedino me malo brine što nismo postigli gol u dve poslednje utakmice a do sada smo bili jedna od najefikasnijih ekipa u ligi, nadamo se da ćemo u nedelju nastaviti golgeterski niz.\nNemanja je na kraju svom mladom saigraču čestitao uspešan debi u Super ligi. – Čestitao bih Stefanu Šormazu koji je svojim kvalitetima i golovima u omladinskoj ligi zaslužio da debituje na najlepši mogući način, protiv Crvene Zvezde na njihovom stadionu u Beogradu. Mislim da će biti dosta interesantan igrač u budućnosti ako nastavi da ovako da radi.\nSuperliga Srbije Muškarci Superliga Srbije Spartak ŽK Radnik Srbija Severnobački okrug Subotica


Centralna računarska jedinica ATLAS-CRJ\nVi ste ovde: Sistem ATLAS-MAX Organizacija Organizacija hardvera Centralna rač. jedinica\nPostoje dva tipa Centralne računarske jedinice ATLAS-CRJ:\n(I) ATLAS CPU – Industrijska verzija PC-a\nProjektovan za potrebe visoko-zahtevnih primena, ATLAS-CPU obezbedjuje veliku procesnu snagu, fleksibilnost i pouzdanost u radu u najoštrijim uslovima okruženja. Obuhvata više specijalizovanih modula kompatibilnih sa standardnom PC arhitekturom, koji su smešteni u kompaktno i robustno kučište zašticeno od elektro-magnetnih smetnji (EMI), pogodno za primenu u industrijskim i elektro-energetskim objektima. Osnovni konstutivni moduli su:\nZa više detalja o načinima primene ATLAS-CPU kliknite OVDE.\nOsnovni gradivni moduli centralne računarske jedinice ATLAS-CPU su:\n- Industrijski CPU modul (ATLAS-CPU)\n(Napomena: minimalni zahtevi)\n- Modul memorijskog proširenja (MEM1M)\n- Kontroler signala za procesni interfejs (Gateway - PTA02)\nOvaj “gateway” modul pripada grupi modula industrijskog PC-a ATLAS-CPU, i radi u paru sa kontrolerom PI magistrale ATP02 (smeštenom u sprežnom PI reku). PTA02 generiše potrebne signale adresa, podataka i kontrole za upravljanje radom sprežnih modula, a koji se multipleksiraju i prenose diferencijalno posebnim kablovima prema susednim PI rekovima:\nZa detaljniji opis rada modula PTA02 klikni OVDE.\n- Serijski komunikacioni kontroler i modem (AMD-AMS)\n(Napomena: Moguce je korišcenje i drugih PC ISA kompatibilnih modema)\n(II) ATLAS XP2 – PC kompatibilni mikroračunarski modul\nProjektovan kao namenski mikroračunar na štampanoj ploci, ATLAS-XP2 obuhvata sve što je potrebno za rad centralne računarske jedinice (CRJ) sistema ATLAS, uz zadržanu kompatibilnost i otvorenost za buduću nadogradnju. Njegova kompaktna realizacija čini ga pogodnim za mnoge primene gde je kritican prostor (zauzima samo jedan slot u PI reku). Komunikacija sa spoljnim svetom je obezbedjena preko prednje ploče modula, a direktno upravljanje sa ATLAS PI magistralom preko zadnjeg 64-pinskog DIN konektora. Obuhvata sledeće gradivne funkcionalne blokove:\nZa više detalja o primeni mikroračunarskog modula ATLAS-XP2 kliknite OVDE:


OKRUGLI STO POSVEĆEN PRIBLIŽAVANJU PRAVOSUDNIH INSTITUCIJA BiH LOKALNIM ZAJEDNICAMA ODRŽAN U KONJICU\nNa okruglom stolu koji je organiziran sa ciljem približavanja rada Tužilaštva BiH i Suda BiH lokalnim zajednicama diljem Bosne i Hercegovine, predstavnik Tužilaštva BiH predstavio je historiju, organizaciju i rad Tužilaštva Bosne i Hercegovine.\nOkrugli stolovi u lokalnim zajednicama se održavaju kako bi se građanima u gradovima diljem Bosne i Hercegovine približio rad pravosudnih institucija na državnom nivou i njihovi kapaciteti, naročito u procesuiranju predmeta ratnih zločina, kao i saradnja sa policijskim agencijama i svim drugim institucijama uključenim u ovaj proces.\nSudionicima okruglog stola prezentirana je struktura Tužilaštva BiH i Posebnog odjela za ratne zločine te specifičnost rada na predmetima ratnih zločina, koji se odnose na događaje koji su se desili prije 18 ili više godina.\nKako bi bolje razumjeli rad Tužilaštva, prisutnima je prezentirana složenost rada na predmetima ratnih zločina, u kojima je često potrebno saslušati više desetina svjedoka i prikupiti često i po nekoliko stotina dokaznih materijala u okviru samo jednog predmeta.\nPrisutnima je pojašnjeno da su zbog toga predmeti ratnih zločina specifični i zahtijevaju duži period, te je pojašnjeno šta je sve potrebno uraditi kako bi se neki predmet okončao kroz sve faze, od pokretanja istrage i podizanja optužnice, zatim faze suđenja, pa sve do pravosnažne presude.\nNa okruglom stolu sudjelovalo je oko 40 predstavnika lokalne zajednice, među kojima su bili predstavnici lokalnih vlasti, predstavnici udruženja žrtava ratnih zločina sa područja Konjica, zatim predstavnici policijskih i pravosudnih struktura, kao i predstavnici nevladinih organizacija, predstavnici medija te zainteresirani građani.\nSudionici okruglog stola imali su priliku pitati predstavnika Tužilaštva BiH o pitanjima koja ih interesuju iz domena rada Tužilaštva.\nOkrugli sto u Konjicu održan je u organizaciji Helsinškog odbora za ljudska prava RS, uz podršku Ambasade SAD-a u Bosni i Hercegovini.\nPredstavnici Tužilaštva BiH redovno sudjeluju na okruglim stolovima i konferencijama posvećenim približavanju rada Tužilaštva BiH predstavnicima lokalnih zajednica i građanima diljem Bosne i Hercegovine.


Konferencija na kojoj je predstavljena publikacija "Novi trenutak za proširenje Evropske unije - šta može dobiti Kosovo?"\nI pored brojnih izazova Kosovo će do kraja ove godine aplicirati za status kadidata za članstvo u Evropskoj uniji, rekla je danas ministarka za evropske integracije u Vladi Kosova Durata Hodža. S druge strane predstavnica Evropske unije na Kosovu Natalija Apostolova poručila je da status kandidata treba zaslužiti i da za Kosovo poseban problem predstavlja to što u Evropskoj uniji postoje zemlje koje ga nisu priznale.\nMinistarka za evropske integracije Durata Hodža ocenila je Strategiju proširenja EU pozitivnom prekretnicom za budućnost svih zemalja Zapadnog Balkana. Ona je kazala da strategiju treba posmatrati pozitivno posebno zbog toga što je put integracionog procesa Kosova ka Evropskoj uniji odvojen od procesa integracije Srbije.\n"Pitanje odnosa između Kosova i Srbije je prednost. Budući da strategija kaže da neće uvoziti probleme, to je jasna poruka da treba da se nastavi dijalog sa konkretnim ciljem i da neće doći do članstva u EU bez postojanja održivog rešenja kososvskog pitanja. Za nas je veoma jasno šta znači poslednji cilj dijaloga. Za nas rezultat dijaloga treba da bude recipročno priznanje od dve strane - države Republike Srbije i Republike Kosovo”, rekla je Hodža.\nMinistarka Hodža je kazala da će Kosovo krajem ove godine aplicirati za status kandidata za pridruživanje Evropskoj uniji.\nS druge strane Specijalna predstavnica Evropske unije na Kosovu Natalija Apostolova rekla je da Kosovo može da podnese zahtev za status kandidata, ali da proces proširenja ostaje zasnovan na zaslugama.\n"Ostaje još mnogo toga da se uradi. Ubedljive reforme se i dalje traže u ključnim oblastima. Potrebno je veće zalaganje u borbi protiv organizovanog kriminala i korupcije, sudstvo koje je nezavisno, javna uprava koja je efikasnija i to su tri oblasti koje su najveća briga za nas i mi tome posvećujemo veliki značaj. Kosovo naravno može da aplicira za status kandidata, ali znate veoma dobro da se u Lisabonskom sporazumu kaže da država može da aplicira. Dakle plašim se da ćete apliciranjem rizikovati da će države koje nisu priznale Kosovo odbiti da prihvate tu aplikaciju, jer za države koje nisu priznale Kosvo ono još uvek nije država”, kazala je Apostolova.\nMeđutim ministarka za evropske integracije u Vladi Kosova kaže je optimista po pitanju kandidature i da će Kosovo aplicirati tako što će, kako je rekla, ostvariti rezultate i pokazati posvećenost u sprovođenju reformi.\n"Takođe imamo primere da kada je Vlada Kosova ranije pominjala početak pregovora o Sporazumu o stabilizaciji i pridruživanju i tada je postojala reakcija kao danas kad pominjemo status kandidata. Dakle, svi pa i naši prijatelji su nam govorili nemojte ni da pomišljate tako nešto, to nećete dobiti jer imamo pet država koje nisu priznale Kosovo. Međutim već dve godine je prošlo kako je Sporazum o stabilizaciji i pridruživanju stupio na snagu, tako da ako dokažemo da smo neumoljivi u procesu evropskih integracija, da ćemo izaći na kraj sa time. Dakle, ima izazova i to ne treba da ignorišemo, ali ako mi uspemo da sprovedemo reforme i ostvarimo rezultate verujem da će i poruke biti mnogo pozitivnije iz institucija EU”, rekla je Durata Hodža.\nNa konferenciji je predstavljena i publikacija "Novi trenutak za proširenje Evropske unije - šta može dobiti Kosovo?" koju su uz podršku Kosovske fondacije za otvoreno društvo izradili Đerahina Tuhina i Augustin Paljokaj novinari koji za kosovske medija izveštavaju iz Brisela.\nU publikaciji su navedeni problemi sa kojima se Kosovo suočava na svom putu ka evrointegracijama koji se odnose na vladavinu prava, obrazovanje, zaštitu životne sredine, nezaposlenost kao i pitanje odnosa sa Srbijom.


Počeo sa radom sistem “ePlati” za sve MUP-ove usluge -\nPočeo sa radom sistem “ePlati” za sve MUP-ove usluge\nSistem “ePlati” omogućava generisanje elektronske uplatnice za bilo koju uslugu koja sadrži jedinstveni poziv na broj odobrenja.\nPočev od 16. marta pušten je u produkciju sistem plati.euprava.gov.rs za sve MUP-ove usluge na Portalu eUprava. Sistem “ePlati” omogućava generisanje elektronske uplatnice za bilo koju uslugu koja sadrži jedinstveni poziv na broj odobrenja.\nPuštanjem u rad ovog sistema ispunjena je dugogodišnja preporuka Saveza za eUpravu i Radne grupe Nacionalne alijanse za lokalni ekonomski razvoj – NALED za elektronsko plaćanje koja se odnosila na potrebu uparivanja uplata, odnosno ukidanja obaveze dostavljanja dokaza o uplati, bar kada je reč o uslugama Ministarstva unutrašnjih poslova.\nIz NALED-a su ukazali da će nastaviti da insistiraju na tom prioritetu i kada je reč o drugim uslugama.\nUsluga „Plati“ omogućiće građanima da umesto popunjavanja nekoliko uplatnica, preko portala eUprave kreiraju jedinstvenu uplatnicu i uslugu plate elektronski Dina, Viza, Master i Maestro karticom i integrisanim elektronskim bankarstvom.\nTakođe, uplatu će moći da obave i na šalterima policijskih stanica, a biće im omogućeno i da sa jedinstvenom uplatnicom koju su dobili preko usluge „Plati“ plaćanje obave u bankama i poštama.


Rekonstrukcija i dogradnja Garaže Obilićev venac | Millennium team\nProjekat rekonstrukcije i dogradnje Garaže Obilićev venac podrazumeva da se ispod postojećeg objekta utisnu novi šipovi, kojima su ojačani temelji i noseća čelična konstrukcija. Takođe, projektom je planirana i sanacija oštećenja na konstrukciji garaže\nProjekat rekonstrukcije i dogradnje Garaže Obilićev venac realizije naša kompanija Millennium Team u konzorcijumu sa PMC Inženjeringom i Termomontom.\nProjekat rekonstrukcije i dogradnje Garaže Obilićev venac podrazumeva da se ispod postojećeg objekta utisnu novi šipovi, kojima su ojačani temelji i noseća čelična konstrukcija. Takođe, projektom je planirana i sanacija oštećenja na konstrukciji garaže.\nKapacitet postojeće garaže će biti povećan, dogradnjom četiri polunivoa odnosno, dve etaže na strani Obilićevog venca, odnosno ulice Maršala Birjuzova.\nImajući u vidu atraktivnost lokacije i težnju ka uklapanju u okruženje, poštovaće se sledeći koncepti: formiranje čvrste i čitke fizičke strukture u duhu moderne, kompaktni gabarit kuće i projektovanje uz spoj modernih arhitektonskih elemenata i slojevitost forme, koja doprinosi prepoznatljivosti objekata;\nNadogradnjom četiri polunivoa, Garaža Obilićev venac će imati ukupno 20.000 kvadrata, potpuno nove temelje, konstrukciju, fasadu i krov.


Ultrazvučni aparat za skrining novorođenih beba stigao u valjevsko porodilište\nZahvaljujući projektu „Put ka zdravom materinstvu“ udruzenja „Rodi se na lepom mestu“ na odeljenje ginekologije i akušerstva OBV stigao je moderan ultrazvučni aparat za skrining novorođenih beba vredan 6,1 milion dinara.\nAparat je finansiran uz pomoć Kabineta ministarke bez portfelja zadužene za demografiju i populacionu politiku Slavice Đukić Dejanović sa 2,9 miliona dinara i uz podršku Grada Valjeva sa 3,1 milion dinara. Projekat „Put ka zdravom materinstvu“ ima za cilj unapređenje zdravlja žena i beba, kaže dr Nenad Dimitrijević, načelnik Odeljenja ginekologije i dodaje:\n„Udruženje „rodi se na lepom mestu“ osnovali smo sa željom da kupimo jedan ultrazvučni aparat, a u međuvremenu nabavljeno je opreme u vrednosti od 230 hiljada evra, a ovaj 53000 evra vredan aparat je treci koji stiže u naše odeljenje. Zhvaljujuci njemu bićemo u prilici da odmah nakon rođenja uradimo detaljne preglede beba kod kojih se ukaže potreba i sprecimo pojavu mnogih oboljenja i anomalija. Ultrazvučni aparat ima 4 sonde i pokriva vise vrsta pregleda i majki i beba.“\nDr Dimitrijević je istakao da Odeljenje ginekologije posetioci hvale kao savremeno i dobro opremljeno, ipak on smatra da tu ima još mnogo posla.\n„Imamo savremenu opremu, u zavisnosti od volje i energije ljudi u Udruženju „rodi se na lepom mestu“ ginekologija ce biti još bezbednije i savremenije odeljenje, međutim ono što nam nedostaje su kadrovi, visokoobrazovani lekari i tehničko osoblje za koje se nadamo da će biti sluha kod uprave da se zaposle.


Anderleht ne računa na Ognjena Vranješa, nova posudba u najavi\nKako prenose belgijski mediji Ognjen Vranješ mogao bi u bliskoj budućnosti zadužiti novu fudbalsku uniformu sa obzirom na činjenicu da u Anderlehtu ne računaju na njega, a kao potencijalni novi tim za bosanskohercegovačkog defanzivca navodi se Šarlroa.\nKao najveći razlog za ovakav potez navodi se pozamašna plata koju po ugovoru dobija mlađi od braće Vranješ, a činjenica je da glavni trener belgijskog sastava Vinsent Kompani na računa na usluge fudbalera porijeklom iz Banjaluke.\nU narednim danima očekuje se zvanična potvrda pozajmice o kojoj u Belgiji uveliko pišu, a kako za sada stvari stoje Šarlroa trenutno zauzima osmu poziciju u najvišem rangu belgijskog fudbala. Ono što ne raduje jeste podatak da je novi tim Ognjena Vranješa u “crnoj seriji” loših rezultata, a pet uzastopnih poraza dovoljno govori o lošoj formi u kojoj se nalaze.\nPrethodni članakVujanović zadovoljan rezultatom svog tima u Banjaluci\nNaredni članakTea Kovačević pokorila državno prvenstvo BiH u kategoriji U12